Kenapa Bau Ketiak Penggemar Masakan Kari Kurang Menyenangkan?

Kadangkala apabila penulis ke kedai mamak, maaflah - penulis perlu berdepan dengan satu situasi yang kurang menyenangkan. Pelayan kedai yang mungkin sudah bertugas berjam-jam lamanya akan mempunyai bau badan yang kuat.

Ada kalanya selepas itu, apabila penulis terpaksa berdepan situasi serupa di kedai mamak lain pula - penulis mendapati wujud persamaan di antara bau badan pelayan-pelayan ini walaupun mereka jauh berbeza lokasi kerjanya.

Ini menimbulkan persoalan kepada penulis: kenapa bau badan mereka sama? Adakah tabiat pemakanan mampu menentukan bau badan kita?

Sengaja kami gunakan contoh pelayan kedai mamak di atas, kerana kami yakin ramai di luar sana turut pernah mengalami situasi serupa. Realitinya mungkin ada bermacam faktor luaran yang mempengaruhi persamaan bau dalam dua situasi berbeza.

Mungkin corak hidup yang mereka amalkan - terpaksa berkongsi bilik dengan ramai teman, meminimakan masa untuk menjaga kebersihan diri dan persekitaran, yang mendorong kepada kurangnya penekanan terhadap menjaga bau peluh badan.

Sebenarnya, menurut kajian saintifik memang wujud jenis bahan yang kita makan, memberikan pengaruh kepada bau badan kita. Malangnya, kebanyakan bahan makanan tergolong dalam kategori ini - adalah bahan masakan kegemaran kita.

Dua bahan utama dibuktikan memberikan seseorang bau badan lebih kuat berbanding biasa adalah jintan dan biji halba, dua ramuan utama masakan kari yang menjadi kegemaran masyarakat kita. Selain itu bawang putih juga dikenalpasti antara penyebab utama bau badan - juga bahan utama masakan kita.

Selain ketiga-tiga rencah masakan yang cukup popular, sayur-sayuran seperti kobis, kobis bunga dan brokoli juga merupakan antara jenis sayuran yang mampu membuatkan badan anda jadi berbau - disebabkan kandungan sulfur dalam sayuran tersebut.

Dalam beberapa kajian yang dah dijalankan, didapati diet yang melebihkan pengambilan sayuran lain serta buah terbukti mempunyai bau yang lebih menyenangkan hidung, berbanding mereka yang gemar daging merah, telur dan makanan berlemak.

Satu kajian yang menarik perhatian penulis - cuba menjawab dakwaan segelintir masyarakat di India yang beragama Hindu mengkritik bau badan individu yang gemar memakan daging lembu sebagai lebih tengik; berbeza dengan komuniti Hindu yang mengamalkan pemakanan berasaskan sayuran sepenuhnya.

Kajian terkawal dijalankan penyelidik University Charles, Republik Czech melibatkan dua kumpulan lelaki berbeza tabiat makanan berjaya menjawab dakwaan ini secara asasnya.

Penyelidik mendapati kumpulan peserta kajian yang yang tidak mengamalkan pemakanan daging dalam diet mereka selama 14 hari, mempunyai bau badan yang lebih sedap, lebih menarik serta kurang kuat berbanding yang mengambil daging...

Pendapat ini dibuat berdasarkan daripada purata maklum balas yang diambil 32 responden wanita yang setuju lelaki yang makan sayur lebih sedap bau badannya berbanding lelaki yang kuat makan daging.

Walaupun secara amnya kita ada idea asas tentang perpeluhan, tidak ramai sedar tubuh kita sebenarnya menjalani dua jenis perpeluhan berbeza setiap masa disebabkan kewujudan dua jenis kelenjar peluh berbeza pada tubuh.

Apabila suhu badan kita panas, sistem tubuh kita akan mula mengeluarkan peluh tidak berbau melalui kelenjar eccrine yang hanya merembeskan air.

Sementara itu satu lagi jenis kelenjar bernama kelenjar apocrine pula akan merembeskan bukan saja air bahkan bahan sisa seperti protein dan lipid hasil daripada tabiat pemakanan, ketika kita berada dalam situasi stres.

Kelenjar apocrine lebih banyak terdapat dibahagian yang berbulu, seperti ketiak dan kelangkang. Bagaimanapun, cecair yang terhasil daripada kelenjar ini juga sebenarnya tidak berbau.

Hanya apabila peluh tadi yang mengandungi protein dan lipid bertindak balas dengan bakteria yang ada di kawasan-kawasan sulit kita khasnya, pemecahan molekul protein dalam peluh itu akan menghasilkan bahan kompaun yang dinamakan sebagai thioalkohol.

Bau kurang senang yang mampu kita hidu itu sebenarnya adalah bau thioalkohol yang terhasil, selepas proses pemecahan protein itu selesai.

Bergantung kepada tabiat pemakanan kita sama ada sarat dengan daging dan bawang atau bahan masakan yang kami sebutkan di atas, lebih banyaklah thioalkohol akan terhasil menghasilkan bau sulfur yang kurang disenangi.

Oleh sebab itulah mereka yang gemar lauk kari daging lembu akan mempunyai bau badan lebih kuat berbanding biasa kerana masakan kari daging lembu terkandung semua ramuan masakan yang lebih menggalakkan penghasilan thioalkohol berlaku, akibat tindak balas bakteria dengan peluh.

Lebih banyak 'rempah' dimakan, lebih berempahlah bau badan seseorang jika dia kurang menjaga kebersihan diri dengan lebih kerap.


Kuru - Penyakit Otak Berbahaya Disebabkan Amalan Kanibalisme

Sebelum tahun 1930-an, dunia luar tidak tahu tentang kewujudan puak orang asli Fore di Papua New Guinea. Di salah satu kawasan paling kurang diterokai ini, puak Fore telah hidup bebas dan membangunkan budaya tersendiri.

Salah satu tradisi puak Fore ini adalah ritual kanibalisme. Walau bagaimanapun, ia adalah penyebab utama kepada penyakit otak berbahaya yang digelar sebagai "Kuru".

Pelombong Australia adalah yang pertama berhubung dengan puak orang asli yang mendiami kawasan timur tanah tinggi Papua New Guinea ini.

Bagi puak Fore, ritual kanibalisme dilakukan atas dasar memperingati orang tersayang kerana mereka akan memakan mayat ahli keluarga terdekat yang sudah mati. Selain daripada menenangkan roh si mati, ritual ini juga merupakan penghormatan kepada keluarga tersayang yang telah meninggal dunia.

Walau bagaimanapun, seluruh dunia melihat ritual ini sebagai sesuatu yang mengerikan. Bahkan, ia turut membawa kesan yang sangat dahsyat.

Amalan kaum Fore ini secara langsung telah mengundang kepada penyebaran wabak Kuru yang juga dikenali sebagai "the laughing death". Mangsa yang dijangkiti penyakit ini hilang kawalan terhadap emosi, anggota badan dan fungsi tubuh mereka.

Ramai mangsa yang menghidapi penyakit ini mengalami gejala ketawa tanpa kawalan dan mati kurang daripada setahun selepas menunjukkan gejala awal.

Pada tahun 1950-an, penyakit Kuru ini berada pada kemuncaknya apabila meragut nyawa dua peratus populasi puak Fore setahun (kira-kira lebih daripada 200 orang setiap tahun).

Penyelidik dari luar percaya penyakit Kuru ini mula tersebar hanya beberapa dekad sebelum puak Fore ini ditemui oleh dunia luar. Jika ia telah lama berlaku, penyakit yang tiada penawar ini pasti akan hampir menyebabkan puak ini pupus.

Pada mulanya, para penyelidik dan peneroka dari luar tidak mengetahui apakah punca dan bagaimana Kuru tersebar di kalangan puak Fore. Lebih membingungkan, kebanyakan mangsa yang dijangkiti adalah kaum wanita dan kanak-kanak.

Walaupun penyelidik berpendapat ia mungkin disebabkan pencemaran atau masalah genetik, puak Fore pula menganggap penyakit ini adalah kesan daripada melakukan amalan "sihir". Pada awal 1960-an, seorang penyelidik mempunyai jawapan tentang misteri ini.

Ahli antropologi Shirley Lindenbaum dan suaminya iaitu Robert Glasse adalah antara saintis terawal yang terlibat dalam kajian khusus pertama penyakit Kuru ini pada tahun 1961.

Mengembara dari kampung ke kampung dalam komuniti Fore, mereka cuba meneliti kemungkinan punca penyakit itu. Selepas beberapa kajian, mereka mendapati ia bukanlah berpunca daripada pencemaran atau masalah genetik.

Ini kerana kebanyakan penghidap Kuru adalah dari wanita dan kanak-kanak dalam kumpulan sosial yang sama tetapi berbeza genetik.

Ketika lawatan kedua kumpulan saintis itu, seorang pakar neurologi dan epidemiologi bernama Dr. R.W. Hornbrook mengemukakan satu soalan penting: "Apakah yang dilakukan oleh wanita dan kanak-kanak dalam suku Fore tetapi tidak dilakukan oleh lelaki dewasa?"

Jawapannya kemudian menjadi begitu jelas. Kebiasaannya, golongan wanitalah yang mengamalkan ritual kanibalisme kerana suku Fore percaya mereka mampu "menangani" roh dengan lebih baik.

Malah, daging manusia yang dibakar atau dimasak akan disuapkan kepada anak-anak mereka yang ada bersama ketika memakan sisa mayat ahli keluarga yang meninggal dunia itu.

Sebahagian pakar masih skeptikal dengan teori itu. Lindenbaum dan rakan-rakannya tetap berusaha dan menguji teori mereka di Institut Kesihatan Kebangsaan A.S.

Mereka telah menyuntik sampel otak manusia yang dijangkiti ke dalam cimpanzi. Apabila cimpanzi mula menunjukkan tanda-tanda penyakit Kuru beberapa bulan kemudian, hipotesis Lindenbaum telah disahkan.

Namun, mereka masih mempunyai beberapa persoalan yang belum terjawab. Mengapa puak Fore dijangkiti Kuru sedangkan tidak kepada suku orang asli lain yang turut mengamalkan kanibalisme.

Ramai pakar percaya ia bermula apabila salah seorang daripada suku Fore ini mengalami masalah neurologi yang dipanggil Penyakit Creutzfeldt-Jakob yang hampir serupa dengan Kuru.

Kedua-dua penyakit ini disebabkan oleh prion iaitu protein abnormal yang melipat dengan cara luar biasa dan membentuk luka dan menyebabkan kerosakan mendalam pada sistem saraf otak. Malah, kedua-dua penyakit ini turut meragut nyawa kira-kira setahun selepas gejala pertama muncul.

Jumlah kes Kuru menurun dengan mendadak dari masa ke masa selepas penemuan pengkaji itu. Namun, ia mengambil masa selama beberapa dekad untuk penyakit itu benar-benar tiada.

Menurut Michael Alpers yang merupakan penyelidik perubatan di Curtin University di Australia, mangsa terakhir Kuru mati pada tahun 2009 dan wabak itu secara rasminya berakhir pada tahun 2012.

Pada hari ini, populasi suku Fore adalah sekitar 20,000 orang iaitu dua kali ganda ketika penyakit Kuru berada pada tahap kemuncaknya. Malah, populasi wanita dan kanak-kanak juga menunjukkan peningkatan positif.


5 Negara Yang Tak Menyambut Tahun Baru Pada 1 Januari

Setiap 1 Januari, kebanyakan negara di dunia menyambut sambutan tahun baru meraikan pertukaran kalendar ke tahun berikutnya.

Walaupun demikian, bukan semua negara dunia meraikan sambutan tersebut disebabkan oleh perbezaan sistem kiraan hari yang digunapakai ataupun berpunca daripada perbezaan kepercayaan agama masing-masing.

Berikut adalah lima sambutan di lima negara yang tak menyambut sambutan tahun baru setiap 1 Januari, sebaliknya menyambutnya pada tanggal berbeza mengekalkan tradisi lama masyarakat mereka.

Bagi beberapa buah negara Eropah seperti Russia, Macedonia, Serbia dan Ukraine, mereka masih mengamalkan penggunaan kalendar Julian dalam kiraan hari masyarakat mereka.

Jika anda nak tahu kisahnya, anda boleh rujuk artikel kami sebelum ini bagi memahami sebabnya.

Disebabkan oleh perbezaan kiraan di antara kalendar Julian yang digunapakai dengan kalendar Gregory yang dipakai majoriti masyarakat dunia, tahun baru beberapa negara ini jatuh pada tarikh 14 Januari setiap tahun berdasarkan kalendar Gregorian sepanjang abad ke 21.

Kewujudan dua sistem kalendar dan dua perayaan berbeza di kalangan masyarakat Eropah ini menyebabkan perayaan tahun baru Ortodoks dinamakan masyarakat Eropah sebagai 'Old New Year' berbanding 'New Year'.

Bagi dua buah negara di benua Afrika iaitu Ethiopia dan Eritrea, sambutan tahun baru mereka hadir setiap 11 September setiap tahun. Dalam kalendar mereka, hari itu dirujuk sebagai 1 Meskerem.

Kalendar rasmi Ethiopia mempunyai sistem kiraan 12 bulan dengan 30 hari tetap dalam setiap satu bulan. Berdasarkan kiraan tertentu yang ditetapkan, kalendar negara itu kemudiannya akan ditambah sama ada 5 atau 6 hari tambahan bagi mewakili bulan ke 13.

'Enkuhatash' walaupun mempunyai akar daripada kepercayaan Kristian, kini telah mula disambut secara lebih terbuka oleh masyarakat mereka berbilang agama.

Walaupun demikian, perayaan tahun baru mereka masih dimulakan dengan sambutan di gereja pada awal pagi sebelum perhimpunan keluarga dilakukan serentak dengan jamuan makan beramai-ramai.

Masyarakat tempatan di sebahagian kawasan negara Iraq, Syria, Turki dan Iran, masih mengekalkan sambutan 'Akitu' yang juga dikenali sebagai 'Kha b-Nisan', sambutan Tahun Baru masyarakat Assiria setiap tanggal 1 April.

Sambutan tahun baru ini diraikan kini oleh masyarakat Kristian yang mewarisi kepercayaan lama orang Assiria, pernah menetap di sana sekitar abad ke pertama sehingga ke empat mengikut tarikh Masihi.

Kha b-Nisan bukan saja menandakan bermulanya tahun baru mengikut kalendar lama orang Assiria, bahkan menandakan pertukaran iklim ke musim panas yang dipercayai masyarakat kini dan terdahulu sebagai tanda bermulanya kehidupan baru.

Asal-usul perayaan ini dikatakan bermula sebagai tarikh perkahwinan di antara Dewi cinta masyarakat mereka yang berpasangan dengan Dewa yang menguasai tanah. Penyatuan dua Dewa dan Dewi mereka itu kekal diraikan walaupun kepercayaan agama penduduk di sana yang menyambutnya juga telah berubah.

Nyepi merupakan satu sambutan besar bagi komuniti penduduk Pulau Bali di Indonesia yang beragama Hindu.

Dikenali juga dengan nama Isakwarsa atau 'tahun baru Saka', sambutan Nyepi disambut dalam keadaan sunyi dan diam selama sehari bagi menandakan bermulanya sambutan tahun baru mereka mengikut kalendar Saka.

Tarikh perayaannya berubah-ubah setiap tahun disebabkan oleh sistem kalendar Saka yang berbeza kiraannya, dengan tarikh 25 Mac menjadi tarikh sambutan 2020 sementara bagi tahun 2021 jatuh pada tanggal14 Mac.

Ritual agama, acara puasa dan pemujaan yang dilakukan secara senyap menjadi kaedah utama sambutan, diadakan selama 24 jam pada tarikh jatuhnya sambutan berlangsung daripada seawal jam 6 pagi.

Selepas tempoh itu selesai, festival meraikan tahun baru Saka mula dijalankan dengan meriah.

Sekiranya orang Hindu Bali meraikan Nyepi dengan suasana sunyi, bagi sebahagian masyarakat di Bangladesh dan India yang meraikan Pohela Boishakh atau tahun baru orang Bengali; mereka meraikannya dengan cara yang cukup meriah.

Diraikan setiap 14 April di Bangladesh dan 15 April di beberapa negeri di India, perayaan ini disambut masyarakat di sana tanpa mengira agama kerana sejarah sambutan ini datang daripada adunan kisah sejarah masyarakat mereka.

Pendapat paling popular menyebut sambutan ini bermula daripada idea pemerintah kerajaan Islam empayar Mughal, yang bernama Akbar berhasrat mahu memudahkan sistem kutipan cukai masyarakat mereka sekitar abad ke 16.

Ketika itu penggunaan kalendar Hijrah berasaskan kitaran bulan, menyukarkan urusan pertanian di sana yang masih perlu bergantung dengan kitaran matahari.

Bagi menyelesaikan masalah itu ahli falak kerajaan Mughal bernama Fathullah Shirazi bertanggungjawab menggabungkan kedua-dua kalendar yang ada berasaskan kitaran bulan dan matahari menjadi satu. Tarikh pertama dalam kalendar itu menjadi hari di mana cukai kepada barangan pertanian perlu diselesaikan kepada kerajaan.

Kiraan tahun pertama hari pertama kalendar Bengali ini bermula pada tahun 1556 Masihi, bersamaan dengan tahun Akbar menaiki takhta. Kerajaan Bangladesh secara rasmi kembali menggunakan sistem kalendar ini pada tahun 1987, seiring dengan penggunaan kalendar Hijrah dan Gregorian.

Pohela Boishakh terus menjadi festival keramaian yang kekal disambut sehingga ke hari ini, dengan perarakan bernama Mangal Shobhajatra menjadi antara elemen utama sambutan mereka; diiktiraf sebagai salah satu festival warisan rasmi dunia oleh UNESCO pada tahun 2016


7 Cara Internet Mengubah Pemikiran Manusia

Kewujudan Internet secara asasnya telah mengubah kehidupan manusia. Ia membantu manusia berhubung dengan orang di seluruh dunia, memperolehi informasi dengan mudah dan banyak lagi. Namun, ia juga mempunyai beberapa kesan yang tidak dijangka pada otak manusia.

Salah satu kesan Internet yang menjadi kajian pakar adalah mengenai bagaimana ia mempengaruhi pemikiran manusia. Sama ada anda menyedarinya atau tidak, inilah yang sedang berlaku pada hari ini.

Ramai sebenarnya yang bimbang tentang kesan Internet terhadap tumpuan manusia. Menurut kajian pada 2015, kebimbangan manusia akan mempunyai masa tumpuan seperti seekor ikan emas akhirnya berlaku.

Seperti yang diketahui, ikan emas secara puratanya hanya mempunyai masa tumpuan selama 9 saat sahaja manakala manusia pula selama 12 saat. Selepas tahun 2000 dan ke atas, purata tumpuan manusia menurun kepada 8 saat sahaja!

Penyelidik mendapati sebahagian besarnya berpunca daripada kemunculan telefon bimbit dan telefon pintar. Satu pemantauan mendapati hampir 80% individu berusia 18-24 tahun mula melihat telefon pintar mereka jika tiada apa-apa yang lain menarik perhatian mereka.

Jumlah itu jauh berbeza berbanding hanya 10% bagi orang yang berumur 65 tahun ke atas.

Berapa kerapkah anda memeriksa telefon pintar anda? Menurut satu kajian di Amerika, secara puratanya kita memeriksa telefon pintar sebanyak 96 kali sehari atau setiap 10 minit. Jumlah itu adalah dua kali ganda atau lebih bagi mereka yang berusia 18-24 tahun.

Seorang penulis bernama Nicholas Carr menerangkan, "gangguan" berterusan ini adalah harga yang perlu kita bayar untuk mendapatkan "informasi tanpa had di hujung jari".

Mengurangkan penggunaan telefon pintar tidak bermaksud ketinggalan atau kurang berhubung sebaliknya membuatkan anda lebih fokus dan tenang.

Kerap melayari Internet untuk mencari maklumat sebenarnya berpotensi memberi kesan buruk kepada keupayaan seseorang untuk mengekalkan dan mengingati maklumat.

Untuk mengingati maklumat dalam ingatan jangka panjang, anda memerlukan proses penyatuan ingatan yang bergantung pada perhatian. Jika anda sentiasa terganggu dan menerima maklumat baharu, anda pada dasarnya membuang maklumat sebelum itu keluar dari minda sedar anda.

Satu kajian yang dilakukan pada tahun 2011 menerangkan keadaan ini. Penyelidik mencatatkan bagaimana subjek mengingati kurang maklumat kerana mereka tahu mereka boleh mencarinya di Google dengan mudah kemudian. Dalam erti kata lain, Internet menggalakkan minda anda menjadi malas.

Dari segi sosial, kita berasa lebih berhubung dengan orang lain lebih daripada sebelum adanya Internet. Walau bagaimanapun, kita juga boleh berasa lebih terasing berbanding sebelum ini.

Menurut satu kajian, semakin banyak masa diluangkan di internet maka semakin kurang masa seseorang itu berinteraksi dengan keluarga dan rakan-rakannya secara fizikal.

Ini akan membuatkan lingkungan sosial secara fizikal seseorang itu semakin mengecil dan akhirnya mereka akan berasa tertekan atau kesunyian.

Internet menyediakan kita kitaran berita tanpa henti selama 24 jam sehari 7 hari seminggu. Kemudahan ini sebenarnya boleh memberikan kesan kepada kebolehan manusia untuk menapis sesuatu informasi itu dengan baik.

Informasi atau berita tanpa henti ini membuatkan kita lebih keliru untuk memberikan tumpuan kepada apa yang lebih penting. Kebanyakan orang pada hari ini lebih berminat untuk mengetahui apa yang lebih baru berbanding apa yang lebih penting.

Kini, orang lebih mudah meluahkan apa di fikiran mereka tanpa memikirkan kesan dan akibatnya terutamanya di media sosial. Sebelum adanya Internet, kita mempunyai banyak masa untuk memikirkan sesuatu sebelum meluahkan apa di fikiran atau hati.

Dengan adanya Internet, semuanya menjadi begitu mudah untuk diluahkan. Sebahagian daripada apa yang diluahkan itu mempunyai kesan sampingan yang buruk sama ada untuk diri sendiri atau orang lain.

Tidak salah untuk meluahkan apa yang anda rasa tetapi adalah lebih baik jika difikirkan dahulu masak-masak sebelum melakukannya.

Empati bermaksud keupayaan untuk memahami dan berkongsi perasaan orang lain. Sebelum adanya Internet, orang lebih mudah memahami perasaan orang lain dan sentiasa berfikir dari sudut yang berbeza tentang sesuatu keadaan.

Apabila adanya Internet, pergaduhan, buli cyber dan troll semakin berleluasa. Orang lebih mudah menghakimi sesuatu tanpa mendengar atau melihatnya dari sudut berbeza. Malah, perbuatan negatif ini sering dilakukan ke atas individu yang kita tidak kenali secara peribadi.

*Walaupun Internet memberikan banyak kebaikan, ia juga mendatangkan banyak keburukan lain jika tidak diuruskan dengan baik. Jadilah pengguna Internet yang lebih bijak.


Misteri Kehilangan Lelaki di Laut Yang Dijumpai 7 Tahun Kemudian Sebagai Mumia

Pada 2 Ma 2016, mayat mumia seorang pelayar Jerman berusia 59 tahun bernama Manfred Fritz Bajorat yang dilaporkan hilang bersama kapal layarnya pada 2009, ditemui oleh beberapa nelayan ketika kapal layarnya hanyut di pantai Surigao del Sura di selatan Filipina.

Botnya yang kini biasa dinamakan sebagai "kapal layar hantu" dilaporkan kali hantu" dilihat pada 2009.

Namun apa yang sangat pelik dan tidak dijangka, mayatnya ditemui seperti mumia yang terpelihara dengan baik yang menyerupai tradisi orang Mesir kuno untuk memelihara mayat selepas kematian.

Keadaan luar biasa dan sempurna di mana mayatnya diawet telah membingungkan penyelidik kerana seluruh kapal layar itu berada dalam keadaan usang. Mayat mumia Bajorat ditemui dalam keadaan tertiarap di atas meja di sebelah telefon radio.

Dipercayai angin laut, suhu panas dan udara laut yang masin hadir dalam ukuran sempurna yang memelihara tubuhnya seperti mumia. Juga, memandangkan tubuhnya berada di dalam kabin, tubuh atau mayatnya itu terlindung daripada dimakan oleh burung.

Mayat tersebut telah dihantar untuk bedah siasat di bandar Butuan tetapi kedudukan di mana ia ditemui dan kerana ketiadaan mana-mana orang lain di atas kapal layar atau sebarang senjata, sudah banyak spekulasi mengatakan bahawa dia mungkin mengalami serangan jantung dalam kedudukan dia ditemui sebelum mati

Malah, untuk tujuan pengecaman anak perempuannya Nina yang juga seorang kapten kapal telah terbang ke Filipina untuk mengenali bapanya dan mengambil mayatnya.

Manfred Fritz Bajorat dilahirkan di Velbert, 14 batu dari ibu negeri Dusseldorf, mempunyai minat yang sangat kuat dengan laut dan pelayaran. Dia berkahwin dengan isterinya, Claudia, pada tahun 1980 dan anak perempuannya, Nina, dilahirkan pada tahun 1984.

Dia pada mulanya bekerja sebagai jurujual insurans tetapi kemudian menjual perniagaannya sekitar 200,000 euro dan membeli kapal layar yang dia namakan Nina sempena nama anak perempuannya.

Ia diikuti dengan persiapan selama 4 tahun kerana dia dan isterinya mahu mencapai impian mereka untuk belayar merentasi dunia dan mereka berlepas pada tahun 2008 merentasi Atlantik dan turun ke Martinique.

Seorang lagi pelayar kapal layar keliling dunia, hanya dikenali sebagai Dieter, mendakwa telah bertemu dengan Bajorat pada 2009 di Mallorca dan mengenal pasti dia sebagai kelasi yang sangat berpengalaman.

Di Martinique, isterinya meninggal dunia pada 2 Mei 2010 akibat kanser dan dikebumikan di sana. Walaupun, ia juga diketahui bahawa pasangan itu berpisah selepas tiba di Martinique, dikatakan kerana dengan gaya hidup nomad dan obsesinya terhadap laut.

Di dalam kabin, surat penghormatan ditemui yang ditulis oleh Bajorat kepada bekas isterinya, Claudia, dan ia berbunyi:

“Tiga puluh tahun kami bersama di jalan yang sama. Kemudian kuasa iblis lebih kuat daripada keinginan untuk hidup. Awak sudah tiada. Semoga rohmu menemui ketenangannya. Manfred”

Dikatakan bahawa dia menulis surat perpisahan yang menyentuh hati ini kepada isterinya di laman web pelaut yang menunjukkan betapa dia mencintainya dan betapa hancurnya dia selepas kematiannya. Manfred dikatakan telah belayar di Atlantik, Pasifik, mengelilingi Caribbean, Lautan Hindi, Mediterranean, Agean dan perairan Baltik yang bersempadan dengan utara Jerman.

Selain surat itu, walaupun kabin kapal tersebut sebahagiannya berada di bawah air, album foto ditemui nampaknya menunjukkan isteri, keluarga dan rakannya dan pakaian serta tin makanan berselerak di sekelilin mayatnya itu.

Tidak jelas berapa lama Bajorat telah hilang, tetapi dia dilaporkan kali terakhir dilihat pada 2009. Selain itu, bedah siasat mendedahkan 'dia baru sahaja mati selama seminggu' sejak mayatnya ditemui. Dia meninggal dunia akibat serangan Jantung (acute myocardial infarction). Pakar forensik juga menjelaskan, gabungan haba tropika, angin kering, dan udara laut yang masin dengan cepat dapat mengawet atau memumikan mayatnya.


7 Artifak Sejarah Yang Dicuri dan Dituntut oleh Negara Asalnya

Pencurian harta, artifak atau manuskrip sejarah adalah perkara biasa yang berlaku apabila sesuatu negara itu dijajah oleh musuh. Malah, kebiasaannya juga sesuatu struktur atau bangunan bersejarah juga dimusnahkan. Semua dilakukan untuk memusnahkan atau menyembunyikan sejarah sesuatu bangsa dan tamadun itu.

Banyak artifak yang tidak ternilai telah dicuri, diseludup, atau dibawa keluar secara paksa dari negara asalnya ke negara lain. Beberapa artifak dikembalikan ke negara asal mereka, tetapi banyak artifak masih berada dalam koleksi muzium banyak negara yang sebenarnya bukan milik mereka.

Sebahagian daripada artifak ini harus dikembalikan ke negara asal mereka untuk memulihkan keseimbangan susunan budaya dunia. Kali ini, mari lihat beberapa artifak bersejarah yang dipercayai dicuri dari negara asalnya dan telah dituntut oleh oleh negara pemilk asal baranga tersebut untuk dipulangkan kepada mereka.

Topeng Ka-Nefer-Nefer ialah topeng pengebumian wanita bangsawan Mesir yang digali pada tahun 1951. Kemudian, ia telah dibeli oleh Muzium Seni Saint Louis dan menjadi sebahagian daripadanya. Mesir mendakwa topeng itu dicuri dan harus dikembalikan.

Seorang ahli arkeologi bernama Mohammed Zakaria Goneim menggali topeng itu pada tahun 1951 dari mayat seorang wanita yang sudah lama meninggal dunia. Pada tahun 1970-an, kerajaan Mesir mengetahui tentang kehilangan topeng itu. Muzium Seni Saint Louis di Amerika membeli topeng itu pada tahun 1998 hanya $500,000 daripada pembekal galeri dan seni, Phoenix Ancient Art of New York.

Apabila topeng itu menjadi sebahagian daripada muzium, timbul kecurigaan bahawa ia dicuri dari Mesir dan harus dikembalikan. Muzium Seni Saint Louis tidak menghiraukan tuntutan Mesir dan ia kekal di Saint Louis. Mahkamah Rayuan AS memutuskan pada 2014 bahawa topeng itu akan kekal di Saint Louis.

Batu marmar "The Elgin" dipecayai berusia lebih daripada 2,500 tahun dan ianya melambangkan asas budaya Yunani dan Eropah. Banyak daripada marmar Elgin dari Parthenon di Athens kini berada di Muzium British di bawah nama "Parthenon Marbles" dan pihak Kesatuan Eropah menuntut pemulangannya.

Koleksi klasik arca marmar Greek ini pada asalnya merupakan sebahagian daripada Kuil Parthenon. Marmar Elgin ini telah diambil dari Acropolis oleh Thomas Bruce, Earl of Elgin ke-7, dan diangkut ke Britain pada tahun 1801 dan 1812.

Muzium Acropolis mempamerkan bahagian hiasan arca bersama-sama dengan kedudukan kepingan hilang yang  ditanda dan menunggu untuk mereka kembali ke Athens. Greece menuntut arca yang hilang ini dan mengatakan bahawa arca yang dipotong menyinggung budaya Eropah dan harus dikembalikan ke Athens.

Gangsa Benin ialah koleksi plak dari abad ke-13 dan ke-18. Artifak ini telah dicuri oleh tentera British dari Kerajaan Benin (kini Nigeria). Nigeria telah berulang kali meminta artifaknya dipulangkan, tetapi Muzium British tetap tidak mahu melepaskan emilikannya terhadap 700 keping gangsa Nigeria.

Istana diraja Kerajaan Benin, kini dikenali sebagai Nigeria, dihiasi dengan lebih daripada seribu Gangsa Benin. Gangsa Benin ini bermula pada abad ke-13 dan dicipta oleh tukang dari orang Edo. Semasa Ekspedisi Benin 1897, kebanyakan Gangsa Benin telah dirompak oleh tentera British.

Kebanyakan kepingan gangsa ini berada di muzium British, manakala yang lain dibeli oleh muzium Austria, Jerman dan Amerika Syarikat. Nigeria telah berulang kali meminta Muzium British untuk mengembalikan artifak yang dicuri ke muziu negara terrsebut di di Lagos.

Patung diperbuat dari marmar berusia lebih 2000 tahun yang dikenali sebagai "Nelayan Lama dari Aphrodisias," kini tinggal di Muzium Pergamon Berlin, Jerman. Turki telah berulang kali meminta patung ini dikembalikan, tetapi Jerman enggan memulangkannya. Mereka mengatakan bahawa ia dibeli dari pasar seni.

Patung ini dikatakan telah dicuri dan diseludup masuk ke Jerman dari Aphrodisias pada tahun 1904. Pada tahun 1905, seorang lelaki bernama Gaudin telah bekerja untuk melakukan pembinaan landasan keretapi Damsyik-Madinah Hedjaz. Semasa membentuk landasan kereta api, dia menemui pelbagai artifak semasa penggalian.

Selepas dia meninggal dunia pada tahun 1921, isterinya menjual artifak itu ke pelbagai muzium. Walaupun sudah banyak kali dituntut, pihak berkuasa Jerman enggan berbuat demikian dengan mengatakan bahawa patung ini dibeli dari pasar seni dan adalah sah.

Lebih 23,000 artifak berharga yang dirompak pada abad ke-19 dari Beijing kini berada di Muzium British. Media kerajaan China meminta beberapa kali agar mereka memulangkan artifak itu, tetapi Britain terus-menerus enggan memulangkannya.

Pada 2013, Perdana Menteri Britain David Cameron menerima pelbagai permintaan daripada media kerajaan China berhubung pemulangan artifak berharga mereka yang dirompak dari Beijing pada abad ke-19. Muzium British terus menolak rayuan dan menyatakan bahawa artifak ini adalah objek warisan dunia dan harus disimpan di London untuk pelawat.

Muzium British menyimpan lebih 23,000 artifak China yang tidak ternilai yang sangat dimahukan kembali China. Pada abad ke-19, Pemberontakan Boxer telah dijatuhkan oleh Perikatan Lapan Negara, dan Britain adalah sebahagian daripada perikatan itu. Britain menjarah Kota Terlarang dan memusnahkan Istana Musim Panas Lama di Beijing.

Pada tahun 1868, Britain menawan Empayar Abyssinian, Magdala, yang kini Ethiopia. Mereka mengambil beberapa khazanah diraja termasuk mahkota emas tiga tingkat Abud. Pada 2007, Ethiopia mendakwa semua artifak yang diambil semasa pengepungan harus dikembalikan, tetapi Britain enggan memulangkannya.

Beberapa ekor gajah dan ratusan keldai digunakan untuk mengangkut barangan yang kemudiannya dilelong. Richard Holmes, di bawah naungan Muzium British, membeli pelbagai barangan termasuklah mahkota emas tiga tingkat Abud yang pernah duduk di atas ketua pemimpin Gereja Ethiopia.

Satu muzium, Victoria and Albert Museum menawarkan untuk memulangkan sebahagian daripadanya sebagai pinjaman jangka panjang kepada Afrika. Malangnya British tidak sepenuhnya telus tentang pemulangan barangan tersebut sehingga memaksa Ethiopia menolak tawaran itu, dan barang-barang itu masih boleh dilihat di Muzium British.

Batu Rosetta ialah kepingan basalt hitam seberat 1,680 paun sejak 196 SM. Ia mengandungi dekri dinasti tiga bahasa dalam tiga bahasa: hieroglif Mesir, bahasa Demotik, dan juga dalam bahasa Yunani. Pada tahun 1801, ia telah dicuri oleh British selepas mereka mengalahkan Rejim Perancis di Mesir.

Ia telah tinggal di muzium British sejak itu walaupun banyak usaha oleh Mesir untuk menuntut pemulangannya. Ia pertama kali ditemui pada tahun 1799 oleh jurutera Perancis semasa membuat pembaikan pada kubu berhampiran bandar Rosetta (Rashid).


5 Rawatan 'Pseudoscience' Paling Popular di Kalangan Rakyat Malaysia

Usaha untuk memperbaiki tahap kesihatan seringkali membuatkan segelintir individu bertindak mencuba apa saja kaedah rawatan yang ditawarkan.

Apatah lagi sekiranya teknik rawatan itu pula dikatakan mempunyai khasiat, penawar dan penyembuh kepada banyak masalah kesihatan yang dihadapi seseorang. Hanya berdasarkan kepada logik akal, banyak kaedah rawatanditawarkan dengan pemasaran yang mampu menjentik sesiapa saja untuk berani mencubanya.

Di kalangan ahli masyarakat kita, ada lima jenis teknik rawatan yang sangat popular serta banyak ditawarkan, walaupun daripada aspek saintifik tiada keberkesanannya.

Sehingga kini 'rawatan' lilin telinga atau 'thermal-auricular therapy' masih menjadi salah satu tarikan utama pusat-pusat spa yang beroperasi di negara kita.

Ditawarkan dengan janji bahawa teknik rawatan ini mampu membersihkan telinga serta memperjelaskan pendengaran, tidak ramai menyedari kaedah ini sudah diharamkan di negara seperti Kanada manakala kerajaan Amerika Syarikat sudah mengkategorikannya bukan kaedah rawatan sebenar.

Ini disebabkan oleh banyak kes yang berlaku melibatkan pesakit yang mengalami kesan lecur selepas rawatan, selain kes gegendang telinga koyak akibat tekanan yang akhirnya memerlukan pembedahan.

Tidak diketahui dari mana asal-usul rawatan ini. Pendapat paling popular mengatakan kaedah ini diamalkan masyarakat pribumi Hopi di sekitar kawasan Arizona, Amerika Syarikat sekarang. Bagaimanapun, pendapat itu dinafikan sendiri jurucakap masyarakat itu.

Apabila tiba musimnya, ramai ahli masyarakat kita khasnya mereka yang sudah berusia akan mula mencuba pelekat yang dikatakan mampu membuang toksin dalam badan.

Dipakai pada tapak kaki semasa tidur, pelekat kaki itu yang diisikan dengan herba-herba didakwa mampu menyerap sisa-sisa besi dalam badan kita seterusnya membantu merawat penyakit seperti darah tinggi, diabetes dan bermacam lagi. Lebih keruh warna pelekat, itu menandakan banyak toksin dalam badan kita.

Ramai dah tertipu dengan produk sebegini bukan? Kajian sains telah membuktikan bahan herba yang ada dalam pelekat kaki itu akan bertukar kehitaman apabila didedahkan kepada kelembapan, walaupun kelembapan dari udara sahaja.

Sementara itu setelah diuji hasil toksin yang terkumpul, didapati tidak wujud 'bahan toksin' seperti yang diperkatakan atau apa saja bahan berbahaya yang digembar-gemburkan penjualnya.

Gelang-gelang bermagnet masih menjadi antara produk yang cukup popular. Dijual sebagai satu kaedah terapi dibawah kategori 'bio-magnetic therapy', gelang-gelang ini sering dipakai mereka yang percaya dengan khasiatnya.

Didakwa selamat serta tidak mempunyai kesan sampingan, pemakaian gelang ini dikatakan mampu melancarkan peredaran darah seterusnya meningkatkan tenaga pemakainya.

Hasil daripada dua kesan itu, kesan positif lain seperti kawalan ke atas penyakit diabetes, tahap kolestrol, migrain dan mengurangkan kesan sakit tulang juga akan mula dirasai.

Kekal sehingga dijual di antara puluhan ringgit dan ada juga yang mencecah ratusan ringgit, apa yang paling ditakuti berkenaan tabiat pemakaian gelang magnetik ini adalah keengganan pemakainya gagal mendapatkan rawatan yang betul - hanya kerana terlalu percayakan khasiat gelang ajaib.

Dijual dengan bermacam jenama, cermin mata yang biasa berwarna hitam dan dibuat beberapa lubang kecil pada bahagian cerminnya dipasarkan sebagai satu kaedah yang mampu memperbetulkan taraf penglihatan - sekiranya kerap dipakai.

Lebih popular dengan nama 'pinhole glasses', cermin mata ini dikatakan mampu memperkuatkan otot mata seterusnya menarik kembali lensa mata kita yang sudah hilang bentuk; mengembalikan penglihatan seseorang secara semulajadi tanpa perlu melakukan pembedahan.

Seseorang pemakai dikatakan akan mula menyaksikan sendiri perubahan selepas beberapa minggu pemakaian, bagi rabun dekat dan penambah baikan dalam rabun jauh selepas tempoh beberapa bulan.

Walaupun kesannya dapat dilihat sekelip mata pada pemakainya, pemakaiannya dalam tempoh lebih panjang sebenarnya tidak mampu memberikan kesan positif seperti yang dikatakan. Apa yang sangat dibimbangkan, ada pemakai yang terlalu percaya dengan kemampuannya - sehinggakan hendak keluar memandu ketika pemakaian.

Kesan positif cermin mata itu sebenarnya terhasil akibat kekangan yang dikenakan ke atas mata daripada melihat secara penuh.

Orang rabun pun sebenarnya boleh melakukannya tanpa cermin mata itu. Mereka hanya perlu memejamkan sedikit mata ketika melihat tanpa cermin - fokus mata mereka akan menjadi lebih baik untuk seketika.

Berlaku secara bermusim khasnya di kompleks beli belah, terapi rendam kaki dalam baldi berisi ikan memang menarik untuk dilihat. Apatah lagi apabila ramai rakyat Malaysia mengakui keberkesanannya.

Seseorang yang dirawat akan diminta meletakkan kaki ke dalam baldi atau akuarium berisi ikan jenis gaffa selama 15 ke 30 minit. Ratusan ikan-ikan kecil yang ada kemudiannya akan bertindak menggigit kaki individu itu, yang dipercayai menawarkan 1001 khasiat.

Faedah utamanya adalah membersihkan kaki daripada sel-sel yang telah mati serta mampu melancarkan peredaran darah. Selain itu terapi ini juga dikatakan mampu menangani masalah stres di kalangan individu.

Dinamakan sebagai Ichthyotherapy bagi menunjukkan 'sisi saintifiknya', terapi ini dimulakan dari Turki selepas masyarakat di sana mula mempopularkan aktiviti merendam kaki di sebuah kolam ikan bernama Kolam Air Panas Kangal - bermula daripada khabar angin berkenaan seorang individu yang sembuh penyakit kaki selepas merendam kaki di situ.

Walaupun begitu kebanyakan kajian yang dijalankan mendapati kesan positif hasil rendaman itu bukanlah datang daripada gigitan ikan yang berlaku.

Sebaliknya disebabkan oleh suhu air dalam Kolam Air Panas Kangal yang lebih hangat mampu memberikan kesan kelegaan pada pesakit yang mengalami masalah kulit psoriasis.

Kerajaan Turki sendiri melalui kementerian kesihatan mereka mendeklarasikan kolam tersebut sebagai pusat kesihatan berasaskan air panas, bukan disebabkan ikan yang memakan kulit-kulit mati pengunjung.


5 Pemain Bola Sepak Terkenal Yang Juga Bergelar Banduan Penjara

Walaupun ramai pemain bola sepak terkenal diketahui ramai mempunyai masalah gagal mengurus kewangan dengan baik semasa dipuncak, satu kumpulan individu lain pula mempunyai masalah berbeza.

Disebabkan oleh reputasi yang mereka miliki serta kegagalan mengurus hidup, sesetengah pemain ternama tersalah langkah sehingga akhirnya bergelar penjenayah.

Ada yang kesnya biasa kedengaran. Ada juga yang kes disabitkan ke atas mereka, agak menjijikkan. Mungkin itulah buktinya yang menampakkan walau diberikan kemewahan dunia, wang ringgit bukanlah jawapan kepada semua persoalan.

Anda masih ingat tentang seorang pemain berbakat dari Brazil, bersaiz cilik bernama Robinho? Beliau adalah antara nama-nama yang dikatakan mampu mendominasi sukan bola sepak satu masa dahulu.

Ketika ini Robinho sedang sedaya upaya cuba melepaskan diri daripada hukuman penjara 9 tahun yang dihadapi, hasil daripada penglibatan dirinya dalam kes rogol beramai-ramai yang berlaku pada tahun 2013 di Milan, Itali. Dia menafikan dakwaan penglibatannya.

Bagaimanapun hasil siasatan polis telah memberikan petunjuk dan bukti bagi mahkamah mensabitkan Robinho dengan jenayah yang berlaku, membolehkan dia dikenakan hukuman penjara.

Robinho bernasib baik dia berada di Brazil semasa keputusan penghakiman itu dibacakan pada bulan Mac tahun 2021. Brazil tidak mengamalkan undang-undang ekstradisi terhadap rakyatnya sendiri. Kini Robinho tidak mewakili sebarang kelab, kali terakhir dilaporkan terlibat dalam perlawanan amal pada pertengahan bulan Disember tahun 2021.

Jika Robinho berdepan kesalahan memalukan, lain pula kisahnya bagi Rene Higuita dari Colombia. Siapa yang tak pernah tengok kemahiran beliau menyelamatkan gol dengan sepakan 'kala jengking' beliau yang terkenal, bukanlah peminat bola sejati.

Higuita pernah merengkuk dalam penjara selama 7 bulan akibat daripada peranannya dalam sebuah kes penculikan yang berlaku, melibatkan seorang pengedar dadah terkenal di Colombia bernama Carlos Molina - musuh kepada raja dadah Colombia, Pablo Escobar.

Selepas anak perempuan Molina yang berusia 15 tahun diculik, dipercayai hasil arahan Escobar sendiri - Molina mengarahkan penjaga gol legenda Colombia yang ketika itu berada dipuncak karier menjadi orang tengah. Higuita terpaksa menyatakan persetujuan, bimbang untuk dia mengatakan tidak kepada antara pemegang saham terbesar kelab dia ketika itu beraksi.

Higuita menjadi kuda tunggangan Molina menyerahkan wang tebusan yang diminta penculik, dijanjikan imbuhan RM268 ribu sekiranya selesai.

Dia berjaya menjalankan peranannya, namun selepas siasatan polis membuktikan Higuita ada menerima bayaran daripada kes penculikan tersebut - dia dijatuhkan hukuman penjara 7 bulan sehingga terlepas kejohanan Piala Dunia edisi 1994.

Salah seorang pemain bola sepak yang pernah diisytiharkan bankrap walaupun bergaji sangat besar, Ronaldinho sebenarnya baru saja menamatkan hukuman penjara 5 bulan pada tahun 2020 di Paraguay.

Dia bersama abangnya didapati oleh pihak berkuasa Paraguay telah cuba memasuki negara tersebut menggunakan passport palsu, ketika dijemput menyertai perlawanan amal. Ronaldinho semasa kejadian sedang disiasat dalam kes lari cukai pada tahun 2019 - di mana majoriti hartanya telah disita termasuklah passport yang membolehkan perjalanan antarabangsa.

Kedua-dua adik beradik itu berjaya mengelakkan hukuman penjara 5 tahun selepas mengaku bersalah, membayar denda dan dibebaskan pada bulan Ogos tahun 2020. Dikatakan kejadian ini telah memberikan perspektif baru buat Ronaldinho dalam memperbaiki hidup beliau dan beliau sendiri kini lebih aktif dalam industri hiburan, sebagai sumber rezeki baru.

Satu ketika dulu, nama Adam Johnson merupakan antara nama yang disebut bakal menguasai bahagian sayap pasukan kebangsaan England. Bagaimanapun, hubungan seksualnya bersama seorang peminat fanatiknya yang baru berusia 15 tahun ketika kejadian - meruntuhkan reputasi Johnson dalam sukan bola sepak.

Dia didapati bersalah atas dakwaan menjalinkan hubungan dengan individu bawah umur untuk tujuan seksual, dijatuhkan hukuman penjara 6 tahun pada tahun 2016. Dia dibebaskan pada bulan Mac 2019 dengan tempoh pengawasan dikenakan ke atasnya dan namanya didaftarkan dalam rekod pesalah seksual England.

Ketika ini Johnson sedang membina semula hidupnya, telah kembali berdamai dengan bekas isteri. Pasangan itu baru saja dikurniakan anak kedua mereka. Johnson dikatakan telah cuba mendapatkan kontrak dengan mana-mana kelab bola sepak yang sudi menawarkan dia sambungan karier di England, namun berdepan kegagalan.

Johnson dan pasangannya dilaporkan sedang merancang untuk berpindah ke negara luar, bagi membolehkan karier bola sepak Johnson dimulakan kembali.

Mendiang Diego Maradona merupakan nama yang sangat besar, dikagumi peminat bola sepak seluruh dunia - sehinggakan ada agama yang menjadikan beliau seakan-akan Tuhan yang harus disembah.

Bagaimanapun, reputasi dan legasi Maradona sebagai pemain bola sepak legenda banyak menutup titik-titik hitam yang telah terpalit sepanjang karier beliau berlangsung serta selepas kariernya berakhir.

Dia terkenal sebagai seorang penagih dadah jenis kokain tegar, yang sering terlepas setiap kali ujian air kencing dijalankan. Hasil daripada nama dan reputasi, Maradona mula rapat dengan tokan-tokan dadah khasnya seorang ketua mafia wanita di Itali bernama Erminia Giuliano.

Maradona ditahan pada bulan April 1991 selepas satu serbuan di kediaman miliknya yang dijadikan stor dadah milik kongsi gelap - ketika itu dia sedang menjalani penggantungan, akibat gagal ujian dadah. Dia dibebaskan dengan ikat jamin dan terlepas hukuman penjara 14 bulan selepas rayuan dia diterima.

Pada tahun 1994, Maradona sekali lagi berdepan tuduhan jenayah selepas bertindak menembak 4 orang jurnalis dengan senapang angin mengakibatkan kecederaan kepada semua mangsa. Dia didapati bersalah atas kesalahan tersebut namun hukuman penjara 2 tahun 10 bulan yang disabitkan ditangguhkan, mengakibatkan rasa kurang senang di kalangan semua mangsa terlibat.


7 Fenomena Cuaca di Planet Lain Yang Tiada Di Bumi

Perubahan iklim yang berlaku pada hari ini adalah sesuatu yang agak membimbangkan. Sejak beberapa dekad yang lalu, kajian menunjukkan berlakunya perubahan suhu dan corak cuaca yang agak ketara.

Perubahan ketara pada suhu dan cuaca seperti ini boleh menyebabkan kejadian bencana alam seperti kemarau panjang atau banjir besar yang berlaku di negara kita baru-baru ini.

Walau bagaimanapun, kita masih bernasib baik kerana cuaca di Bumi tidaklah begitu ekstrem jika dibandingkan dengan cuaca di planet lain. Apabila bercerita tentang cuaca angkasa lepas, tiada apa yang "normal" bagi manusia di Bumi.

Berikut adalah beberapa fakta mengenai cuaca unik yang berlaku di planat lain.

Jika anda mempunyai teleskop, perhatikan pada satu bintang yang dinamakan Exoplanet HD 189773B. Planet berwarna biru bercahaya ini ditemui oleh ahli astronomi Perancis pada tahun 2005 dan terletak kira-kira 65 tahun jarak kelajuan cahaya dari Bumi.

Apa yang membuatkan exoplanet (planet di luar sistem suria) ini berwarna biru adalah disebabkan hujannya. Sebenarnya, exoplanet ini dihujani dengan serpihan kaca mendatar pada kadar 4,349 batu sejam.

Apabila hujan kaca ini turun pada kadar yang sangat laju, pantulan cahayanya menjadikan planet ini kelihatan seperti diliputi air. Ia merupakan salah satu cuaca angkasa lepas yang menakutkan.

Selama lebih 40 tahun, saintis hanya mengesyaki bahawa sesetengah planet mempunyai hujan baru permata. Satu-satunya misi angkasa lepas iaitu Voyager 2 hanya mampu mendedahkan sebahagian daripada misteri itu.

Saintis kini mendapati hujan batu permata seperti berlian mungkin berlaku di beberapa planet seperti Jupiter, Saturn, Neptune dan Uranus. Namun, bagaimana ia boleh berlaku?

Sebenarnya, panahan kilat di planet-planet yang dimaksudkan ini menukarkan gas metana kepada karbon. Apabila karbon itu mengeras, ia akhirnya akan membentuk berlian. Namun, suhu panas Jupiter dan Saturn akan mencairkan batu permata itu. Hujan berlian ini akan kekal di planet yang lebih sejuk seperti Neptune dan Uranus.

Terdapat ribut yang berlaku di planet Jupiter yang dikenali saintis sebagai Bintik Merah Besar. Ia merupakan ribut terbesar dalam sejarah sistem suria yang pernah direkodkan.

Bintik Merah Besar ini dipercayai sudah bermula hampir 400 tahun lalu dan masih berterusan. Asalnya, ribut ini adalah dua kali saiz Bumi tetapi menjadi semakin kecil dari masa ke masa. Ia berputar pada arah lawan jam selaju 300 batu sejam.

Saintis mempunyai beberapa teori saintifik mengapa ia berlaku. Ribut ini telah memanaskan atmosfera di atasnya menjadi 1300 darjah selsius. Ini menjawab persoalan mengapa planet yang lebih jauh daripada matahari mempunyai suhu yang panas.

Saintis mempunyai teori bahawa haba dari ribut ini memanaskan seluruh planet Jupiter.

Neptune adalah planet ke-8 daripada Matahari dan merupakan rumah kepada ribut taufan yang besar. Corak cuaca ini mula diperhatikan pada 1989 apabila kapal angkasa Voyager 2 mengesan "The Great Dark Spot" atau Bintik Hitam Besar.

Saintis pada waktu itu tidak mengkaji cuaca Neptune dengan begitu teliti. Namun, beberapa tahun kebelakangan ini saintis mendapati bahawa terdapat taufan sebesar Bumi di planet itu.

Ia mengambil masa beberapa tahun untuk terbentuk dan biasanya bermula daripada pengumpulan awan metana putih. Taufan ini biasanya berlangsung selama dua hingga enam tahun lamanya.

Suhu di planet Venus (Zuhrah) adalah setinggi 482 darjah selsius dan ia sangat kering. Apa yang menakjubkan, berlakunya fenomena "salji" di planet ini. Bagaimana ia boleh terjadi?

Saintis menyesyaki bahawa suhu panas cari di tanah pamah Venut mengewapkan bahan pirit (galian rapuh, berwarna kuning dan digunakan dalam pembuatan asid sulfurik) dan mengubahnya menjadi sejenis kabus logam yang menapis melalui atmosfera.

Kabus logam ini kemudian jatuh ke atas pergunungan di planet Venus menjadikan puncak gunung ini disaluti bahan logam berkilat. Ia merupakan satu pemandangan yang menakjubkan bagi mana-mana peminat angkasa lepas.

Kita telah membuktikan bahawa manusia boleh bertahan ketika musim panas atau musim sejuk yang luar biasa atau ekstrem seperti yang berlaku di beberapa bahagian dunia.

Namun, kita mungkin tidak dapat bertahan dengan kedua-duanya sekali dalam masa yang singkat. Begitulah keadaan yang berlaku di planet Marikh yang dikatakan sesuai untuk didiami manusia.

Secara puratanya, suhu pada waktu siang di Marikh adalah sekitar 21 darjah selsius tetapi boleh bertukar secara mendadak pada waktu malam iaitu sekitar -73 selsius di bawah tahap beku. Perubahan ketara ini boleh membawa maut jika tidak dilengkapi dengan peralatan yang betul.

Anda mungkin pernah melihat kejadian panahan petir selang beberapa saat berlaku ketika hujan lebat. Namun, keadaan yang lebih ekstrem berlaku di planet Saturn (Zuhal) di mana kilat menyambar sebanyak 10 kali dalam hanya satu saat!

Saintis menggelarkan keadaan ini sebagai Great White Spot yang dikesan pada permukaan planet itu berlaku sekali dalam tempoh kira-kira dua dekad. Namun, ribut besar ini hanya berlaku untuk waktu yang agak singkat.

Menyaksikan ribut besar dengan panahan kilat yang berterusan amat menakutkan tetapi ia menarik minat saintis kerana ia boleh menjadi bukti kewujudan air di planet itu. Jika sesuatu planet itu tiada air, ribut yang berlaku boleh berterusan sehingga berabad-abad lamanya.


Kini Anda Boleh Merasai Makanan Dengan Menjilat TV

Negara Jepun sememangnya terkenal dengan ciptaan yang pelik-pelik. Dalam kalangan orang tempatan, ianya dikenali sebagai Chindogu iaitu budaya orang Jepun mencipta barangan yang kreatif tapi ada kalanya sangat mengarut.

Terbaru, seorang profesor Jepun telah mencipta prototaip skrin TV boleh dijilat yang dilaporkan boleh meniru rasa pelbagai makanan. Sesetengah pihak menggelarnya Netlicks, gabungan perkataan Netflix (perkhidmatan tayangan filem berbayar) dan "lick" yang bermaksud jilat dalam bahasa Melayu.

Digelar Taste the TV (TTTV), prototaip itu dibangunkan oleh Homei Miyashita, seorang profesor di Universiti Meiji yang berprestij di Jepun sebagai satu langkah ke arah pengalaman menonton dengan menggunakan deria rasa sebenar.

Peranti menarik ini dicipta menggunakan 10 kanister perisa yang disembur dalam kombinasi untuk mencipta rasa makanan tertentu. TTTV kemudian akan mengeluarkan filem bersih di atas skrin TV rata dan penonton boleh mencuba menjilatnyaa.

Homei Miyashita percaya bahawa teknologi ini boleh membantu orang ramai berhubung dan berinteraksi walaupun dalam jarak yang jauh. Dalam era COVID-19, teknologi seperti ini boleh meningkatkan cara orang ramai berhubung dan berinteraksi dengan dunia luar, kata profesor tersebut.

Dalam satu demonstrasi bagaimana TTT berfungsi, wartawan ditunjukkan demonstrasi peranti oleh seorang pelajar. Dia memberitahu mesin tersebut dia mahukan "coklat manis" dan selepas beberapa percubaan pesanan itu disembur pada filem plastik untuk dia rasa (jilat) dan pelajar tersebut menyatakan filem tersebut berasa seperti coklat susu.

Homei Miyashita yakin bahawa teknologi yang dibangunkan ini adalah sebahagian daripada masa depan manusia. Satu ketika dahulu konsep skrin televisyen boleh disentuh dianggap satu konsep "hampir mustahil" namun kini ianya boleh dijumpai hampir dimana-mana sahaja.

Profesor Jepun ini membayangkan dunia di mana orang ramai boleh "memuat turun" perisa yang mereka lihat di TV dan membuatnya dicipta semula oleh kanister perisa mengikut kombinasi ratio tertentu.

Selain itu, beliau juga berharap untuk mewujudkan platform di mana citarasa dari seluruh dunia boleh dimuat turun dan dijadikan sampel oleh penonton.

Walaupun idea seperti ini mungkin sangat terkehadapan, cuba bayangkan satu hari nanti produser rancangan makanan di televisyen boleh membenarkan penonton merasa makanan (secara virtual) yang ditayangkan dalam rancangan mereka? Idea ini mungkin kedengaran gila tapi kemungkinan teknologi sebegitu wujud adalah mustahil.

Miyashita memberitahu wartawan bahawa sekiranya peranti Taste-the-TV miliknya tersedia secara komersil sekarang, ia mungkin menelan kos sekitar 100,000 yen ($875) untuk dibuat.

Tetapi walaupun ciptaan pelik ini tidak pernah mencapai pasaran, konsep di sebaliknya boleh boleh dimanfaatkan sebaiknya dalam industri perniagaan makanan. Contohnya penjual makanan online boleh membenarkan bakal pembeli merasa makanan mereka secara virual sebelum mengambil keputusan membelinya.

Pencipta itu mendakwa bahawa beliau telah berbincang dengan beberapa syarikat tentang menggunakan teknologi semburannya untuk pelbagai tujuan, seperti menggunakan perisa pada roti bakar atau piza.

Menariknya, Homei Miyashita ialah individu sebalik satu lagi ciptaan menarik yang kami dipersembahkan satu masa dahulu iaitu arpu pintar yang mampu mengubah rasa makanan. Adakah anda rasa idea ini mempunyai potensi pada masa hadapan atau idea ini hanya sekadar CHindogu yang akan lenyap ditelan zaman?


5 Alasan Lemah Alumni Asrama Menghalalkan Buli di Sekolah

Ramai di luar sana marah sekiranya buli berlaku, tetapi dalam masa yang sama ada juga segelintir alumni asrama yang secara tidak rasmi 'menyokong' buli berlaku.

Ini kerana kumpulan individu sebegini dapat melihat kesan positif daripada kejadian-kejadian buli, sehinggakan ketika mereka sudah dewasa pun mereka akan terus menerus menjaja berfaedahnya kejadian buli kepada mereka.

Ini adalah alasan paling kerap digunakan oleh alumni asrama. Kenapa? Kerana dengan mengatakan alasan sebegini, ia menunjukkan mereka adalah individu-individu cekal. Kena buli pun masih mampu bertahan.

Jika benar buli membentuk jati diri, kenapa mereka yang kini dah bergelar ibu bapa tak buli anak masing-masing serupa dengan apa yang telah mereka lalui? Anak buat salah? Ragging dia. Anak menipu? Ajak isteri belasah dia sama-sama.

Memang tak dinafikan buli memang membentuk kekuatan tetapi dalam masa yang sama, kekuatan itu terbentuk beserta rasa marah dan dendam dalam diam.

Memang buli merapatkan hubungan! Pelajar yang dibuli akan rapat dengan rakan senasib mereka. Pelajar pembuli akan akrab dengan pembuli lain, kerana itu adalah kaedah terbaik mengekalkan ego mereka.

Daripada perbezaan ini, kumpulan pelajar yang sepatutnya rapat sesama sendiri akhirnya akan mewujudkan sub-kawanan masing-masing.

Dan situasi paling sukar untuk dihadapi oleh seorang remaja seusia sedemikian, adalah rasa tersisih. Kumpulan yang merasakan diri mereka tersisih ini akan memencilkan diri, mengelakkan diri daripada terlibat dalam aktiviti-aktiviti biasa sekolah serta sedaya upaya tidak mahu menonjolkan diri.

Ini kerana mereka tahu dengan menonjolkan diri, pelajar lain seusia mereka tak suka. Kami benar-benar tak faham kenapa ada pihak masih nak kata buli merapatkan hubungan.

Kisah-kisah buli di lihat sebagai sesuatu yang biasa, apabila dibicarakan dalam peringkat masyarakat kita. Ingin penulis persoalkan di sini - kenapa?

Kenapa ramai alumni sekolah asrama melihat kejadian buli seolah-olah satu pengalaman positif yang akan dikenang sampai mati? Satu-satunya jawapan kepada persoalan ini yang boleh difikirkan penulis hanyalah disebabkan...

Sekiranya anda seorang pelajar asrama, cuba lakukan pemerhatian pantas. Kira berapa orang antara sahabat anda yang telah terputus hubungan daripada kumpulan alumni sebaya anda. Berapa ramai di antara mereka bekas mangsa buli baik daripada senior mahupun sahabat seusia mereka?

Besar kemungkinan majoriti mereka yang meminggirkan diri daripada keep in touch semasa dewasa, adalah kumpulan sama yang meminggirkan diri semasa tempoh di asrama dulu.

Ramai alumni yang tamat zaman asrama sering menggambarkan bahawa budaya asrama haruslah dilihat ibarat survival of the fittest. Yang kuat akan kekal, yang lemah akan tercicir lalu terkeluar.

Buli pula dilihat sebagai elemen penting perlu ada dalam asrama, dalam membantu mengasingkan mana yang kuat dan mana yang lemah. Yang pandai bawa diri akan berjaya cari jalan navigasi kesemua rintangan sementara mereka yang tak sanggup dibuli, tak tahan, akan mencari jalan mudah; memilih ditukarkan ke sekolah lain.

Adakah kumpulan yang memegang pemikiran sebegini melihat kehidupan di asrama satu pertandingan realiti TV? Budaya survival of the fittest tidak sepatutnya disemai di dalam bilik asrama, kerana bukan semua individu mempunyai mentaliti untuk tahan kena sepak terajang, ragging dan buli ni.

Sehinggi kini masih ramai alumni sekolah asrama berbangga mereka pernah jadi mangsa belasahan di sekolah, tetapi tetap mampu menghabiskan sekolah. Apa yang dibanggakan sebenarnya? Cuba fikir.

Di antara semua alasan berkenaan buli ni, ni satu-satunya alasan yang agak popular.

Ramai merasakan apa yang telah dilalui mangsa buli semasa di sekolah akan berakhir serta dilupakan selepas meginjak masuk dewasa. Mangsa juga biasanya dianggap akan memaafkan pembulinya sebegitu saja.

Benarkah itu realitinya? Tidak bukan. Rasa marah dan dendam mangsa buli kepada pembulinya tidak akan benar-benar padam, kerana apa yang berlaku adalah trauma yang akan dia pikul sepanjang hayat. Bagaimanapun, jarang sekali kaki buli benar-benar mahu melakukan permohonan maaf kepada semua mangsa buli kerana...

Mereka ini beranggapan mangsa-mangsa mereka sudah tentulah akan memaafkan mereka. Dah dewasa kan? Let bygones be bygones!

Bagaimana pula jika penulis katakan - tidak, mangsa buli sebenarnya tak pun memaafkan anda walaupun kini dia mungkin dah berusia 30 an, 40, 50 an mahupun 80-an sekalipun kerana apa yang telah mereka lalui, masih merupakan luka yang belum tertutup.

Itu baru melibatkan mangsa buli di sekolah. Di peringkat universiti macam mana? Biasanya pembuli-pembuli ni dah habis membuli di sekolah, masuk universiti pun dia akan ulang budaya sama. Dia ketagih nak tahu orang lain takut dengan dia. Ada kalanya dah dewasa dan dah kerja pun dia masih amal perangai sama.

Kenapalah ramai beranggapan mangsa buli akan memaafkan pembuli mereka secara automatik ketika dah menginjak dewasa? Kalau mangsa tak mahu maafkan pun, itu hak peribadi mereka kerana kes-kes buli di asrama biasanya dilakukan individu yang dah akil baligh usianya.

Selagi mana kita beri jalan keluar mudah kepada kaki buli, budaya buli akan terus jadi sebahagian budaya popular di asrama yang menempatkan anak-anak kita.


7 Fakta Mengenai Puak Paling Terpencil di Dunia - Puak Sentinel

Terdapat kira-kira 100 puak orang asli yang tidak berhubung dengan dunia luar. Namun, tiada yang lebih terpencil berbanding puak orang asli yang tinggal di Pulau Sentinel Utara (North Sentinel Island) di India.

Puak orang asli yang dikenali sebagai Puak Sentinel ini mengasingkan diri mereka hampir 100% daripada dunia luar dan akan menyerang sesiapa sahaja yang cuba mendekati mereka.

Pengasingan ini sebenarnya adalah sesuatu yang baik untuk mereka sendiri kerana puak orang asli di kepulauan berhampiran mengalami pelbagai masalah setelah terdedah kepada kemodenan dan dunia luar. Berikut adalah beberapa fakta mengenai puak paling terpencil di dunia ini.

Puak Sentinel ini hampir tidak percayakan dunia luar selain daripada puak mereka sendiri. Banyak kejadian di mana penceroboh dibunuh ketika mendarat di pulau itu sama ada secara sengaja atau tidak. Malah, mereka turut menembak helikopter yang membuat pemantauan menggunakan anak panah.

Dalam kes terbaru, seorang mubaligh Kristian bernama John Allen Chau dipercayai telah dibunuh pada 17 November 2018 ketika cuba untuk berdakwah di pulau itu walaupun diharamkan kerajaan India.

Chau dipercayai telah dibunuh menggunakan panah. Beberapa nelayan berhampiran mendakwa mereka terlihat puak Sentinel mengheret mayat dan menanamnya di pantai tidak lama selepas Chau dilaporkan mendarat di pulau itu.

Puak Sentinel hanya pernah berhubung dengan orang luar sebanyak dua kali sahaja iaitu pada awal 1990-an apabila sepasukan ahli antropologi mencuba beberapa kali untuk memberikan buah kelapa kepada mereka.

Sejak dari dulu, ramai penjelajah cuba untuk berhubung dengan Puak Sentinel. Namun, kebanyakan cubaan ini berakhir dengan perkara tidak diingini. Sebagai contoh, pada tahun 1980-an, ramai Puak Sentinel maut dalam satu pertempuran kecil apabila sekumpulan penjelajah singgah di pulau itu akibat kapal mereka karam.

Bahkan, Puak Sentinel dipercayai mempunyai sistem imunisasi yang sangat rendah dan amat berbahaya jika terdedah dengan penyakit yang dibawa oleh orang luar.

Disebabkan ini, kerajaan India telah mengharamkan sebarang bentuk lawatan ke pulau ini pada tahun 1997. Jika penceroboh tidak dapat dikesan pihak berkuasa sekalipun, mereka mungkin akan disambut dengan batu atau anak panah daripada Puak Sentinel.

Pada Januari 1880, penjelajah British telah mendarat di Pulau Sentinel Utara untuk melakukan tinjauan. mereka turut menculik beberapa puak orang asli di pulau itu untuk dibawa belayar.

Ekspedisi yang diketuai oleh Maurice Vidal Portman itu membawa pulang enam orang asli Sentinel ke Port Blair di Pulau Andaman Selatan, India. Dua daripada tahanan yang lebih tua meninggal dunia manakala empat lagi kanak-kanak terselamat.

Menurut Portman, pendedahan Puak Sentinel dengan dunia luar tidak membawa apa-apa manfaat selain kemudaratan kepada mereka sendiri. Menyedari puak ini semakin pupus, Portman membawa pulang empat Puak Sentinel ini kembali ke pulau mereka.

Tidak seperti orang asli di kepulauan Andaman yang lain, Puak Sentinel begitu merahsiakan bahasa yang mereka tuturkan. Bahkan, orang asli di kepulauan berhampiran juga tidak memahami bahasa yang dituturkan Puak Sentinel.

Menurut seorang penduduk pulau berhampiran bernama Dharmendra Kumar, adalah mustahil untuk berkomunikasi dengan jiran mereka. Sebarang bentuk komunikasi terhalang oleh bahasa kerana tiada siapa yang memahami bahasa Sentinel.

Walaupun tidak banyak yang diketahui mengenai Puak Sentinel, pengkaji percaya mereka masih memburu dan mencari hasil seperti ribuan tahun yang lalu.

Pengkaji juga percaya bahawa mereka tidak tahu bagaimana untuk menghidupkan api. Sebaliknya, mereka akan menunggu kilat menyambar dan cuba menyalakan api itu selama mungkin.

Mereka juga tidak tahu mengenai pertanian, penulisan atau mengira. Mereka mungkin tahu mengira secara ringkas seperti jumlah satu, dua atau "banyak" tetapi tidak secara terperinci.

Walaupun masih menjalani hidup seperti dahulu, mereka mempunyai beberapa kemajuan. Puak Sentinel kini menggunakan besi atau peralatan lain yang hanyut ke pulau mereka untuk dijadikan senjata atau alat memburu.

Puak Sentinel mungkin tidak akan bertahan lama jika berhubung dengan orang luar. Sistem pertahanan tubuh mereka tidak pernah mengenali atau membina sistem imun terhadap kuman dari luar. Sentuhan, bersin atau bersalaman mungkin membawa maut kepada mereka.

Jadi, sebarang penyakit atau wabak biasa sekalipun boleh menjadi sangat berbahaya kepada Puak Sentinel. Menurut penganalisa Sophie Grig, ia adalah salah satu kelemahan pengasingan ekstrem yang diamalkan puak orang asli ini.

Walaupun tidak terdedah dengan dunia luar dan masih hidup secara primitif, Puak Sentinel sebenarnya lebih bernasib baik berbanding puak orang asli di sekeliling mereka.

Puak Orang Asli Jarawa di kepulauan Andaman dieksploitasi pelancong luar

Puak orang asli di kepulauan Andaman lain tidak begitu bernasib baik. Mereka tidak dilindungi kerajaan seperti Puak Sentinel. Apabila didedahkan dengan dunia luar, banyak puak orang asli mengalami kesan negetif akibat kemajuan, penyakit, keganasan dan lain-lain lagi.

Namun, bilangan pemburu haram dan pelancong haram menjadi ancaman bagi Puak Sentinel dari masa ke masa.


Mengapakah Cahaya Ultraviolet Selalu Digunakan Untuk Membunuh Kuman dan Bakteria?

Dengan pandemik COVID-19 yang melanda dunia, kini lebih ramai orang yang lebih menekankan tentang kepentingan kebersihan dan sanitasi yang betul bagi mengelakkan virus tersebut.

Maka, mesti anda perasan bahawa terdapat banyak peralatan berkaitan sanitasi ini biasanya akan menggunakan sejenis cahaya berwarna biru. Bagi yang tidak tahu, cahaya biru tersebut bukan sekadar cahaya yang berwarna biru tetapi adalah sejenis cahaya ultraviolet atau singkatannya UV.

Kebanyakan peralatan sanitasi ini juga didakwa mampu melakukan sanitasi dengan membunuh sehingga 99% kuman dan bakteria. Apakah mekanisma di sebalik peralatan sanitasi ini, adakah cahaya UV ini yang memainkan peranan penting membunuh kuman dan bakteria ini?

Sebelum kita sampai kepada jawapan itu, mari kita fahami dahulu apa itu cahaya UV.

Cahaya adalah sebahagian kecil daripada spektrum elektromagnet yang meliputi semua jenis sinaran elektromagnet. Namun, tidak semua sinaran ini dapat dilihat oleh mata kita. Warna yang kita lihat membentuk bahagian cahaya yang boleh dilihat pada spektrum

Spektrum ini disusun berdasarkan tenaga, panjang gelombang dan frekuensi setiap jenis sinaran. Ultraviolet pada asasnya bermaksud 'melangkaui ungu' (violet diterjemahkan kepada bahasa Melayu adalah ungu) jadi ia adalah cahaya dengan panjang gelombang yang lebih pendek daripada cahaya yang boleh dilihat, tetapi ia lebih panjang daripada sinar-X.

Cahaya UV mempunyai julat panjang gelombang 200-400 nm. Selain itu, terdapat subkategori; UVA, UVB dan UVC. Cahaya UVC mempunyai panjang gelombang terpendek (200-280 nm), diikuti oleh UVB (280-320 nm) dan kemudian UVA (320-400 nm).

Apa yang juga menjadikan cahaya UV berbeza daripada cahaya biasa yang boleh dilihat (viisble light) ialah kuasa mengionnya. Ini bermakna ia boleh mengecas atau 'mengionkan' molekul yang bersentuhan. Perkara penting yang perlu diperhatikan ialah tenaga adalah berkadar songsang dengan panjang gelombang.

Ini bermakna semakin pendek panjang gelombang, semakin banyak tenaga yang dimiliki oleh sinar cahaya. Oleh itu, sinaran UVC mempunyai tenaga paling banyak dan agak berbahaya kepada organisma hidup.

Anda mungkin pernah mendengar bahawa sinaran UV secara amnya berbahaya, itulah sebabnya kita digalakkan memakai cecair pelindung cahaya matahari (sunscreen) apabila berada di pantai atau terdedah kepada cahaya matahari dalam jangka masa lama.

Malah, sinaran UVB bertanggungjawab untuk "sunburn" tetapi pendedahan terhad kepada cahaya UVB membantu badan kita mensintesis vitamin D. Itulah sebabnya doktor mengatakan bahawa kita memerlukan pendedahan cahaya matahari pada tahap tertentu untuk meningkatkan atau mengekalkan tahap vitamin D kita.

Matahari menghasilkan banyak bentuk cahaya, termasuk 3 bentuk cahaya UV. Jangan takut, sinaran UVC yang paling berbahaya dan beberapa sinaran UVB dipantulkan oleh lapisan ozon atmosfera Bumi. Akibatnya, kebanyakan cahaya UV yang sampai ke permukaan Bumi ialah 95% UVA, yang paling  kurag nberbahaya kepada kita.

Jadi berbalik kepada soalan utama, apakah yang menyebabkan cahaya UV ini berkesan membunuh kuman dan bakteria?

DNA diperbuat daripada nitrogen yang dipanggil purin dan pirimidin; adenina (A), timin (T), guanin (G) dan sitosin (C). A dan G ialah purin, manakala C dan T ialah pirimidin.

Bes ini berfungsi secara berpasangan, di mana A adalah pelengkap atau bertentangan dengan T pada molekul DNA, dan sebaliknya dengan G dan C. Bersama-sama, berbilion-bilion daripadanya terikat antara satu sama lain dalam pelbagai kombinasi untuk membentuk untaian DNA.

DNA dan beberapa protein di dalam mikrob boleh menyerap sinar UVC pengion ini, menyebabkan kerosakan struktur. Kawasan yang paling terjejas adalah di mana terdapat pirimidin bersebelahannya.

Keadaan ini menyebabkan dua timin yang bersebelahan antara satu sama lain untuk mengikat bersama dan 'dimerize', dan bukannya mengikat dengan asas bertentangan. Asas lain juga terjejas, tetapi dimer T-T adalah yang paling biasa terbentuk. Ini membawa kepada kecacatan pada untaian DNA yang mengganggu proses DNA semulajadi seperti replikasi.

Jika DNA tidak boleh direplikasi, mikrob tidak boleh membiak dan akhirnya akan mati. Pendek kata, pendedahan kepada sinaran UVC menyebabkan mutasi DNA.

Apabila sel menerima lebih banyak mutasi DNA, mereka memberi isyarat kepada diri mereka untuk menjalani apoptosis. Sel-sel tidak mahu membiak dan mereplikasi DNA yang rosak, jadi mereka membunuh diri sendiri, dan bukannya membiak untuk membuat salinan yang rosak!

Sinaran UVA dan UVB juga boleh menyebabkan kerosakan DNA, tetapi tidak seteruk atau cepat sinaran UVC yang boleh menyebabkan mutasi dalam beberapa minit sahaja!

Cahaya UVC paling berkesan pada permukaan keras dan rata. Untuk membasmi kuman secara menyeluruh, sinaran UVC hendaklah mencapai semua kawasan permukaan. Ini bermakna permukaan beralun atau objek dengan berlekuk akan mempunyai beberapa kawasan yang tidak dapat dicapai oleh sinaran UVC. Kuman boleh "bersembunyi" di kawasan ini dari sinaran UVC yang membunh mereka.

Faktor kritikal lain ialah masa pendedahan. Anda perlu mendedahkan permukaan atau objek yang anda inginkan kepada cahaya UV selama beberapa minit. Menyinarkan UV di atas meja dapur anda selama 5-10 saat tidak akan mensterilkannya.

Anda memerlukan beberapa minit pendedahan kepada cahaya UVV untuk menghapuskan semua mikrob dengan berkesan. Satu perkara lagi, kebanyakan produk pensterilan yang tidak berkualiti mempunyai cahaya UV yang terlalu lemah dan hanya membunuh sekitar 50% sahaja bakteria dan kuman.

Maka, sekiranya anda benar-benar berminat dengan produk seperti ini, dapatkannya daripada jenama yang dipercayai dan pastikan barangan anda disterilkan cukup masa (10 - 15 minit) bukannya hanya beberapa saat sahaja.


Kenali Puteri Anne Anak Ratu Elizabeth II yang Jarang Diperkatakan

Puteri Anne adalah satu-satunya anak perempuan kepada Ratu Elizabeth II dan Putera Philip. Dia mungkin tidak sepopular abangnya iaitu Putera Charles atau anak saudaranya, Putera William. Mungkin ramai yang tidak mengetahui kewujudan Puteri Anne.

Walau bagaimanapun, Puteri Anne tetap menjalani kehidupan yang penuh dengan kisah menarik. Malah, Puteri Anne turut dicalonkan beberapa pihak sebagai keluarga diraja British "paling cool".

Berikut adalah beberapa fakta mengenai Puteri United Kingdom yang jarang menjadi perhatian umum ini.

Pada 20 Mac 1974, Puteri Anne dan suami yang baru dikahwininya iaitu Kapten Mark Phillips telah ditahan ketika pulang daripada satu majlis. Kereta mereka telah dihalang oleh sebuah kereta yang tidak dikenali.

Seorang lelaki bernama Ian Ball kemudian meluru daripada kereta misteri itu dan menembak pengawal keselamatan Puteri Anne serta seorang wartawan yang cuba membantu. Ball kemudian mengatakan dia mahu menculik puteri Britain itu.

Puteri Anne sebaliknya dengan tenang memberitahu Ian Ball bahawa usahanya sangat sulit dan tidak akan membuahkan hasil. Ball kemudian beredar sebelum menembak empat orang awam yang lain tetapi tiada kemalangan jiwa dilaporkan.

Ian Ball akhirnya ditahan dan didapati bersalah kerana cubaan bunuh dan culik.

Puteri Anne sememangnya seorang yang sukakan kuda. Malah, dia turut bertanding dalam sukan berkuda dan pernah memenangi Kejohanan Eventing Eropah ketika berusia 21 tahun. "Eventing adalah kombinasi berpakaian, merentas desa dan pertunjukan melompat.

Beliau juga merupakan keluarga diraja British pertama yang bertanding di sukan Olimpik. Puteri Anne menyertai Olimpik Montreal 1976 dengan menunggang kuda Ratu Elizabeth II bernama Goodwill.

Suami pertama Puteri Anne iaitu Kapten Mark Phillips juga seorang atlet Olimpik yang pernah memenangi pingat emas dalam acara equestrian dpada Olimpik 1972 dan pingat perak pada Olimpik 1988.

Kini, anak Puteri Anne iaitu Zara Phillips pula mewarisi minat itu dengan memenangi memenangi gelaran dunia individu dan pasukan pada 2006, sebelum memenangi pingat perak pada Olimpik 2012 di London.

Puteri Anne dikenali kerana kerja amalnya dan terlibat dalam ratusan organisasi sepanjang hidupnya. Antara badan amal terbesar pertama yang disertainya adalah Save the Children. Puteri Anne dinamakan sebagai presiden organisasi itu pada 1970 ketika beliau baru berusia 20 tahun.

Pada 1990, Presiden Zambia iaitu Kenneth Kaunda telah mencalonkan Puteri Anne untuk Hadiah Nobel kerana penglibatannya dalam badan kebajikan.

Kaunda mengatakan bahawa Puteri Anne amat sayangkan kanak-kanak dan sanggup membantu kanak-kanak yang kurang bernasib di seluruh dunia.

Anak perempuan tunggal Ratu Elizabeth II dan Putera Philip ini popular dengan caranya yang tersendiri. Dia mempunyai hubungan yang tidak menentu dengan pihak media yang sentiasa membuat liputan segala aktiviti keluarga diraja British.

Malah, puteri ini pernah digelar media sebagai "Kerabat Biadap" kerana beliau sering menolak untuk ditemuramah, diambil gambarnya atau bersalaman dengan orang awam.

Dalam satu temubual, Puteri Anne menerangkan mengapa dia tidak berjabat tangan dengan orang awam. Padanya, dia tidak boleh berjabat tangan dengan semua orang, jadi lebih baik untuk tidak memulakannya. Puteri Anne berpegang pada prinsip itu.

Ini tidak bermakna dia seorang yang sombong. Walaupun tidak berjabat tangan dengan orang awam, beliau sering membuat lawatan sama ada rasmi atau tidak untuk bertemu rakyatnya.

Selama berabad lamanya, sudah menjadi tradisi anak-anak keluarga diraja British untuk bersekolah di rumah. Ratu Elizabeth II dan Putera Philip adalah yang pertama menghantar anak-anak mereka ke sekolah.

Ketika kecil, Puteri Anne juga diajar di rumah oleh guru diraja. Pada usia 13 tahun, dia dihantar ke sekolah berasrama penuh perempuan di Kent. Ini menjadikannya puteri diraja pertama yang dihantar ke sekolah berasrama penuh.

Apabila Ratu Elizabeth II dan Raja Philip mula mengurangkan pertemuan diraja pada 1990-an, beban itu jatuh ke bahu Putera Charles dan Puteri Anne.

Kedua-dua beradik diraja itu dikatakan mempunyai jadual yang sangat ketat. Pada tahun 2019 sahaja, Putera Charles telah melengkapkan sebanyak 521 tugasan manakala Puteri Anne pula sebanyak 506 tugasan.

Walaupun jarang menjadi tumpuan media, Puteri Anne telah dinamakan sebagai kerabat British "Paling Rajin". Segala tugasan dan pertemuan keluarga diraja disiarkan di dalam laman web mereka.


5 Peristiwa Bersejarah Dunia Yang Berlaku Pada Tarikh 25 Disember

Tanggal 25 Disember lebih dikenali sebagai sambutan Hari Krismas oleh masyarakat Kristian di seluruh dunia.

Walaupun begitu, tarikh tersebut juga telah menyaksikan banyak peristiwa besar berlaku sepanjang kalendar sejarah dunia. Ada yang impaknya kecil, ada juga yang impaknya sehingga kini boleh dirasa.

Berikut adalah lima peristiwa besar dalam sejarah dunia yang berlaku ketika masyarakat Kristian sedang sibuk mempersiapkan diri dan kediaman, bagi meraikan kepercayaan mereka.

Peristiwa yang sedang berlaku ketika ini melibatkan kembalinya pengaruh gerakan Taliban sebagai kerajaan Afghanistan, semuanya berpunca daripada tindakan Kesatuan Soviet yang menceroboh negara itu.

Hasil daripada pencerobohan Soviet itulah gerakan kecil yang dimulakan kumpulan Mujahidin bermula, berjuang bagi melindungi kedudukan Islam di sana. Kumpulan-kumpulan militia kecil ini yang bertindak secara gerila mula melawan, dibantu dengan dana sumbangan Amerika Syarikat sehingga akhirnya bersatu dikepalai kumpulan Taliban,

Kesatuan Soviet hadir ke Afghanistan dengan kekuatan lebih 8,500 anggota tentera pada 24 Disember 1979 dan berjaya mengambil alih Kabul, ibu negara Afghanistan pada tanggal 25 Disember menandakan kejatuhan kerajaan Afghanistan di bawah Hafizullah Amin.

DIgeruni satu ketika dulu kerana kekuatan mereka serta tindakan agresif yang mampu mereka lakukan, kini Kesatuan Soviet hanya tinggal memori walaupun namanya masih lagi disebut masyarakat yang pernah bernaung di bawahnya.

Kejatuhan kesatuan itu bermula selepas 9 negara anggotanya iaitu Armenia, Azerbaijan, Belarus, Kazakhstan, Moldova, Kyrgyzstan, Russia, Tajikistan dan Uzbekistan menubuhkan gabungan Komanel Negara Merdeka atau Commonwealth of Independent States (CIS), mengeluarkan diri mereka dari gabungan kesatuan itu secara rasmi.

Kedudukan Mikhael Gorbachev, ketika itu Presiden Kesatuan Soviet goyah ekoran tekanan daripada pelbagai sudut termasuklah terpaksa berhadapan cubaan rampasan kuasa pada bulan Ogos tahun 1991.

Gorbachev akhirnya menyerah kalah, mengumumkan perletakan jawatan pada 25 Disember 1991 menoktahkan pengaruh Kesatuan Soviet dalam lipatan sejarah.

Bagaimanapun beberapa isu besar seperti isu pemberian Crimea dari Russia kepada Ukraine hasil keputusan pimpinan Soviet yang dilakukan pada tahun 1954, kekal menjadi sengketa yang berlanjutan sampai sekarang.

Maharaja Hirohito, pemerintah tertinggi kerajaan Jepun terkenal di seluruh dunia sebagai maharaja Jepun paling lama memerintah - daripada tahun 1926 sehinggalah kematian mendiang pada tahun 1989. Beliau naik menguasai pemerintahan pada tanggal 25 Disember 1926.

Menaiki takhta ketika Jepun telah memiliki reputasi sebagai sebuah kuasa besar dunia, Hirohito malangnya turut terpalit dengan reputasi buruk disebabkan oleh penglibatan Jepun dalam kempen penjajahan empayar mereka yang berlaku secara besar-besaran.

Kita semua tahu kempen itu turut melibatkan negara kita. Mendiang dilaporkan cuba melakukan permohonan maaf secara terbuka kepada semua pihak yang menjadi mangsa kekejaman tentera Jepun semasa kempen tersebut, tetapi dihalang oleh Perdana Menteri Jepun ketika itu, Shigeru Yoshida.

Yoshida berpandangan seandainya Hirohito memohon maaf dan menyatakan kekesalan yang dirasai, ia boleh dijadikan alasan bahawa Maharaja Jepun sendiri seolah-olah mengakui beliau adalah individu yang bertanggungjawab menggerakkan kempen penjajahan tersebut.

Eropah yang kita kenali sekarang mempunyai banyak sejarah panjang, tetapi detik tertubuhnya Empayar Rom di bawah pemerintahan Charlemagne pada tahun 800 sering dirujuk sebagai peristiwa terbesar dalam pembentukan Eropah.

Charlemagne atau turut dikenali sebagai Charles the Great merupakan raja orang Frank yang berjaya menyatukan pelbagai negeri di Eropah Barat serta mengalihkan pusat pemerintahan empayar tersebut daripada kawasan Eropah Timur ke Eropah Barat; seperti yang dapat kita lihat sekarang dari aspek pengaruhnya.

Kenaikan Charlemagne menguasai takhta Empayar Suci Rom berlaku pada 25 Disember tahun 800, membolehkan Charlemagne sehingga kini memegang gelaran Pater Europae atau 'Bapa Orang Eropah.'

Perang dingin di antara Taiwan yang didokong oleh Amerika Syarikat dengan China semakin lama semakin hangat bunyinya dan sengketa ini telah berlanjutan berdekad-dekad lamanya, ekoran keengganan kedua-dua pihak untuk saling mengiktiraf kedudukan masing-masing.

Salah satu peristiwa paling bersejarah masyarakat Taiwan berlaku pada dua tarikh 25 Disember tahun berlainan.

Draf perlembagaan negara itu yang dibentuk menggariskan pembentukan Republik China secara rasmi dipersetujui pada 25 Disember 1946 sebelum digunapakai sepenuhnya setahun kemudian, pada 25 Disember 1947.

Sehingga ke hari ini perlembagaan sama dikekalkan merangkumi keseluruhan wilayah yang diistilahkan 'kawasan bebas Taiwan di bawah penguasaan Republik China.'

Dibentuk berdasarkan kepada tiga prinsip masyarakat yang diperkenalkan bekas pemimpin mereka, Sun Yat Sen - cubaan untuk mengubah asas perlembagaan Taiwan seringkali berdepan jalan buntu ekoran sensitiviti masyarakat mereka serta keperluan untuk memastikan tuntutan Taiwan ke atas China terus dikekalkan.


7 Sebab Minuman Soda dan Berkarbonat Tidak Bagus Untuk Kesihatan

Air minuman berkarbonat atau soda sangat mudah didapati dan dijual di hampir semua kedai runcit. Di pasaran, terdapat begitu banyak pilihan jenama dan perisa serta harganya juga boleh dianggap mampu milik.

Jangan terkejut kerana anda sesetengah individu yang begitu ketagih mengambil air minuman berkarbonat ini sehinggakan mereka akan mengambilnya hampir setiap hari. Selain tinggi kandungan gula, ada beberapa bahan lagi dalam minuman ini yang menjadikannya tidak baik untuk kesihatan.

Kali ini, mari lihat beberapa kesan buruk pengambil minuman soda dan berkarbonat kepada kesihatan anda. Kesemua kesan buruk ini merupakan dapatan daripada kajian dan bukannya berdasarkan andaian semata-mata.

Aspartame ialah nama lain untuk nama jenama NutraSweet, Equal, Spoonful dan beberapa jenama lain. Ia telah diluluskan untuk digunakan sebagai bahan tambahan makanan pada tahun 1981 walaupun ketika itu menerima banyak banyak laporan negatif.

Aspartam yang terdapat dalam soda diet mengandungi 40% asid aspartik yang apabila diambil dalam dos yang tinggi membunuh neuron tertentu dalam otak dengan membenarkan kemasukan terlalu banyak kalsium ke dalam sel. Kemasukan ini mencetuskan jumlah radikal bebas yang berlebihan, yang membunuh sel.

Aspartame turut mengandungi 50% fenilalanin-asid amino yang terdapat dalam otak- yang menyebabkan kemurungan kerana ia mengurangkan kuantiti serotonin dalam otak dengan meningkatkan kuantiti fenilalanin. Keadaan ini amat berbahaya bagi mereka yang mengalami gangguan genetik fenilketonuria (PKU) kerana mereka tidak boleh memetabolismekan fenilalanin.

Di University of California, San Francisco, penyelidik menjalankan tinjauan di seluruh negara terhadap 5,309 orang dewasa AS antara 1999 dan 2002 dan menemui hubungan antara minuman cola  dan proses penuaan sel yang cepat. Ini disebabkan oleh pemendekan telomer - urutan DNA berulang yang menutup hujung kromosom kita.

Telomer memendek setiap kali sel membahagi tetapi dalam kajian itu, diperhatikan bahawa pengambilan soda secara berkala membawa kepada pemendekan melampau telomer ke titik di mana sel berhenti membahagi dan mati. Ini menunjukkan penuaan lebih pantas pengguna soda disebabkan pemendekan telomer lebih cepat.

Apabila anda makan gula atau makanan ringan, hormon otak yang dipanggil dopamin akan dikeluarkan. Otak manusia berfungsi dengan cara yang mencari lebih banyak aktiviti yang membebaskan dopamin kerana hormon ini dikaitkan dengan "keseronokan".

Banyak kajian telah mendedahkan bahawa minuman soda yang diproses dan sarat dengan gula yang mengandungi jumlah berlebihan berfungsi sebagai "superstimuli" di mana sejumlah besar dopamin dilepaskan ke otak sehingga ia mula mengidamkan jumlah hormon keseronokan ini.

Ini membawa kepada ketagihan dan kesukaran yang melampau untuk mengelakkan pengambilan minuman soda. Ketagihan ini juga sama dari segi ketagihan kokain di mana otak menginginkan lebih dan lebih daripada itu kerana ia telah dibanjiri dengan dopamin.

Gout adalah penyakit di mana kristal asid urik termendap dalam sendi yang membawa kepada kesakitan dan bengkak yang teruk. Pengambilan soda yang kerap dikaitkan dengan peningkatan gout seperti kajian pada tahun 2011 di mana ia diperhatikan bahawa bilangan penghidap gout pada tahun 1970-an adalah 20 setiap 100,000.

Jumlah ini meningkat kepada 45.9 bagi setiap 100,000 menjelang pertengahan 90-an.  Kaitan telah menemui kaitan antara pengambila soda dan gout kerana fruktosa yang merupakan sumber utama rasa manis dalam minuman meningkatkan kepekatan asid urik dalam badan yang membawa kepada pembentukan gout.

Pada tahun 2015, pasukan penyelidik di Institut Karolinska di Sweden melakukan kajian menyeluruh terhadap 42,400 lelaki dalam tempoh 12 tahun dan kesan minuman soda terhadap kesihatan mereka dan membuat kesimpulan bahawa pengguna peluang untuk mencapai kegagalan jantung sebanyak 23% pada lelaki.

Kajian itu juga menyatakan bahawa keputusan yang sama turut terpakai untuk wanita. Antara sebabnya adalah kehadiran pemanis tiruan dalam soda yang diketahui boleh menyebabkan diabetes dan masalah berkaitan obesiti lain selain serangan jantung.

Warna karamel yang terdapat dalam minuman soda sebenarnya adalah bahan kimia yang apabila diambil dalam kuantiti yang sedikit secara kerap, akan meningkatkan peluang anda untuk menghidap kanser. Kajian ini diterbitkan dalam kajian saintis penyelidik di Johns Hopkins Bloomberg School of Public Health.

Mereka mendapati bahawa bahan kimia karamel yang digunakan ialah 4-methylimidazole (4-Mel) dan 2-methylimidazole yang terdapat dalam kuantiti yang tinggi yang meningkatkan risiko kanser.

Tin soda biasanya disalut dengan resin yang dibuat dengan bahan kimia yang dipanggil bisphenol A (BPA). BPA adalah bahan kimia yang telah terbukti mengganggu proses pembiakan dengan melemahkan sistem endokrin dan mengubah struktur rahim dengan cara yang berbahaya dan boleh membawa kepada jangkitan yang teruk, seterusnya menyebabkan keabnormalan pembiakan.

Bukti kesan BPA ditemui oleh Penyelidik di Universiti Cincinnati pada tahun 2012, dalam kajian yang dibiayai oleh geran daripada Institut Sains Kesihatan Persekitaran Kebangsaan Institut Kesihatan Nasional di Amerika Syarikat.


Kisah Pekerja Yang Letupkan Kilang Kerana Stres Dengan Majikan

Alam pekerjaan mungkin bukanlah sesuatu yang menyeronokkan tetapi ramai yang terpaksa bekerja demi kelangsungan hidup. Walau bagaimanapun, tekanan di tempat kerja perlulah ditangani dengan baik agar kesihatan mental dan fizikal terjaga.

Namun, ada segelintir orang memilih cara yang salah untuk melepaskan tekanan yang dihadapi di tempat kerja. Ia bukan sahaja tidak menyelesaikan masalah tetapi menimbulkan masalah yang lebih besar pula.

Kisah berikut adalah salah satu contoh di mana pekerja melepaskan marahnya terhadap majikan dengan cara yang salah.

Baru-baru ini, sebuah gudang yang menyimpan beribu-ribu gelen minyak di wilayah Nakhon Pathom berhampiran Bangkok, Thailand, tiba-tiba terbakar sehingga berlakunya satu letupan besar.

Apabila disiasat, ia berpunca daripada pembakaran sengaja yang dilakukan oleh seorang pekerja senior yang menyimpan dendam terhadap majikannya.

Menurut petikan akhbar, suspek yang berusia 38 tahun itu dikenali sebagai Ann Sriya. Dia yang merupakan seorang pengurus telah bekerja di gudang Prapakorn Oil selama sembilan tahun sebelum mengambil keputusan drastik itu.

Sriya dikatakan tertekan dengan keadaan di tempat kerjanya dan majikannya yang sering merungut serta memberikannya tekanan yang berlebihan.

Pekerja itu telah mengambil sekeping kertas sebelum dinyalakan menggunakan pemetik api. Sriya kemudian melemparkan kertas yang dibakar itu ke dalam salah sebuah tempat penyimpan minyak.

Kebakaran dan letupan itu telah mengakibatkan kerosakan berjumlah kira-kira RM 5 juta. Sebanyak 40 jentera bomba diperlukan untuk mengawal kebakaran itu. Malah, lebih daripada 10 buah rumah berhampiran turut musnah sehingga menyebabkan seorang orang awam dimasukkan ke hospital akibat kecederaan.

Para penyiasat bernasib baik kerana rakaman kamera litar tertutup tidak musnah akibat kebakaran itu. Malah, ia turut merakamkan bukti dalang yang melakukan pembakaran itu.

Dalam rakaman itu, seorang pekerja menyerupai Ann Sriya dilihat memasuki gudang itu sambil memegang sesuatu (seperti kertas putih) di tangannya. Pekerja itu kemudian berjalan di belakang tempat simpanan minyak sebelum menghilangkan diri.

Tidak lama kemudian, kamera litar tertutup merakamkan api yang mula marak dari dua lokasi berasingan di belakang tempat penyimpanan minyak. Suspek kemudian muncul semula dengan sehelai kertas masih di tangan sebelum hilang dari pandangan.

Ia tidak mengambil masa yang lama sebelum berlakunya letupan yang menggegarkan kawasan sekitar itu sehingga menyebabkan kawasan kejiranan itu diselubungi asap tebal.

Kejadian itu turut dirakam oleh penjalan kaki dan penduduk berhampiran. Video kebakaran gudang minyak itu mula tular di pelbagai platform media sosial.

Turut kelihatan dalam video yang tular itu adalah ketibaan pelbagai pasukan keselamatan seperti bomba dan ambulan untuk menangani situasi berbahaya itu.

Pihak bomba mengambil masa lebih daripada empat jam untuk mengawal kebakaran di gudang minyak itu dan rumah berhampiran. Seorang penduduk berhampiran bernama Sirasini mengalami kesan kebakaran di tangannya dan telah dimasukkan ke hospital.

Unit operasi perlindungan alam sekitar juga turut dikerahkan ke tempat kejadian. Tumpuan utama merek adalah untuk memantau kualiti air dan menghalang minyak daripada tumpah ke dalam terusan Khlong Om Yai yang mengalir bersebelahan gudang minyak itu.

Polis Diraja Thailand mula membuka siasatan sebaik sahaja kebakaran itu berjaya ditangani. Mereka hanya mengambil masa dua hari untuk menangkap dalang yang terlibat dalam kebakaran gudang minyak itu.

Suspek iaitu Ann Sriya telah ditangkap di rumahnya di daerah Sam Phran. Ketika disoal siasat pihak berkuasa, Sriya mengaku bahawa dia yang melakukan pembakaran itu.

Menurut Mejar Jeneral Chomchawin Purthananon, Ann Sriya mendakwa bahawa dia tertekan kerana sering dimarahi majikannya hampir setiap hari. Sriya turut mendakwa bahawa dia tidak menyangka bahawa perbuatannya itu akan menyebabkan tahap kerosakan yang begitu teruk.

Sriya mendakwa majikannya bernama Pipat Ungprapakorn kerap merendah-rendahkannya kerana dia tidak pernah melawan. Majikan yang berusia 65 tahun itu masih belum memberikan sebarang komen mengenai perkara ini.

Malah, pihak berkuasa mendakwa bahawa kejadian kebakaran ini bukanlah kali pertama. Beberapa bulan yang lalu, terdapat kebakaran misteri berlaku di gudang ini tetapi berjaya dikawal.

Sriya mendakwa bosnya Pipat Ungprapakorn kerap menegurnya kerana menjadi pekerja yang rendah diri. Lelaki berusia 65 tahun itu masih belum mengulas mengenai perkara itu.

Pihak berkuasa juga menyatakan bahawa ini bukan satu-satunya insiden yang secara misteri menimpa gudang minyak dalam beberapa bulan kebelakangan ini.

*Jika anda tertekan dengan majikan sekalipun, masih banyak kaedah lain untuk menyelesaikannya. Jangan sampai hilang pertimbangan kerana kesannya lebih besar daripada apa yang disangka.


Kenapa Penduduk Korea Utara Diwajibkan Bersedih Minggu Ini?

Mengingati jasa yang telah disumbangkan pemimpin masyarakat terdahulu, merupakan satu perkara yang biasa dilakukan di mana-mana negara.

Kisah-kisah dan anekdot berkenaan pemimpin tersebut diceritakan dalam pelbagai media, melalui radio, televisyen dan kini siaran di internet bagi membolehkan generasi lebih muda mengenali individu yang telah banyak mencorakkan hidup mereka.

Sambutan sama turut berlaku di Korea Utara, boleh dikatakan setiap hari. Tetapi bagi negara itu, apabila tarikh-tarikh besar - mereka akan meraikannya dengan cara yang unik dan hanya mampu dilakukan masyarakat mereka.

Walaupun masih dibawah perintah kuarantin, sambutan bagi memperingati 10 tahun kematian mendiang Kim Jong Il dirancang besar-besaran.

Jong Il, ayah kepada Presiden Korea Utara kini, Kim Jong Un serta anak kepada pengasas negara itu Kim Il-Sung meninggal dunia pada 17 Disember 2011. Lahir di Russia ketika pemerintahan Jepun menguasai tanah air mereka, Jong Il didaftarkan dengan nama Yuri Irsenovich Kim selepas kelahirannya.

Selepas kematian ayahnya, Jong-il mengambil alih tampuk pemerintahan Korea Utara secara berperingkat dari tahun 1994 sehinggalah tahun 1998 sebelum benar-benar menguasai kerajaan. Setiap lima tahun sekali selepas itu, Jong-Il akan bertanding pilihanraya dan menang semua pilihanraya, tanpa pencabar.

Pemerintahan Jong-Il mula goyah selepas dia berdepan pelbagai masalah kesihatan dan usaha untuk menamakan penggantinya mula dijalankan pada tahun 2008. Jong-Il meninggal dunia pada tahun 2011 ketika dalam perjalanan keretapi akibat sakit jantung.

Bagi memperingati sumbangannya, satu jawatankuasa ditubuhkan bagi merencanakan perjalanan majlis. Jawatankuasa itu mencadangkan diadakan hari berkabung daripada 17 Disember sehinggalah 29 Disember, dengan hari terakhir dijadikan hari pengebumian mendiang.

Idea sama digunapakai sekali lagi bagi menyambut ulang tahun ke 10 kematian beliau, tetapi kali ini beberapa syarat baru diperkenalkan.

Sempena 10 tahun kematian Jong-Il, kerajaan Korea Utara mengisytiharkan beberapa peraturan yang wajib diikuti oleh warganegara mereka.

Syarat utama yang harus dipenuhi, sepanjang majlis yang dijadualkan berlangsung selama 11 hari adalah untuk mana-mana penduduk Korea Utara untuk tidak menampakkan wajah gembira atau ketawa, sepanjang tempoh tersebut.

Apa saja bentuk ekspresi yang menampakkan keceriaan atau kegembiraan dilarang, dengan pasukan petugas khas ditugaskan memantau wajah semua individu. Mana-mana individu yang gagal memaparkan wajah sugul boleh ditangkap.

Aktiviti membeli-belah juga dilarang pada hari sambutan bagi membolehkan masyarakat mereka fokus kepada majlis yang sedang berjalan. Sesiapa yang didapati meminum minuman keras juga akan ditahan.

Ini kerana kerajaan Korea Utara tidak mahu ada inndividu yang terganggu fikiran mereka, sehinggakan gagal untuk menghayati semua program yang sudah dijadualkan berlangsung.

Semua warga Korea Utara diwajibkan menyertai acara peringatan yang dijalankan, sama adadi lokasi ataupun mengikuti siaran langsung di saluran televisyen tempatan.

Dalam upacara yang berlangsung di Istana Kumsusan, tempat persemadian Kim Il Sung dan Kim Jong-Il, pemerintah utama Korea Utara, Kim Jong-Un dilaporkan hadir tetapi ramai terkejut dengan perubahan dirinya.

Dia dikatakan kelihatan kurang sihat serta telah mengalami susut berat badan yang ketara, mula dilaporkan sekitar pertengahan tahun ini. Dalam penampilan terbaru beliau, berat badannya dikatakan telah menyusut lebih 40 kg.

Tidak diketahui ada atau tidak tangkapan dilakukan ke atas penduduk yang gagal memaparkan wajah sedih sepanjang 11 hari ini. Dari pihak Korea Utara, mereka menafikan bahawa peraturan tersebut benar-benar diperkenalkan kepada penduduk mereka.

Isu sama pernah timbul selepas kematian Kim Jong-Il pada tahun 2011, apabila kerajaan Korea Utara didakwa telah menangkap dan menghantar mereka yang gagal bersedih ke kem tahanan.

Dakwaan ini menurut agensi Korea Utara dimulakan oleh media yang mesra dengan kerajaan Korea Selatan, dengan niat untuk mencipta imej negatif terhadap keluarga Kim yang menguasai Korea Utara..

Melihat juraian air mata penduduk Korea Utara dalam meratapi pemergian pemimpin negara itu; sedikit sebanyak kami tetap tidak boleh lari daripada mempersoalkan - adakah air mata itu asli atau hanya sekadar menangis kerana terpaksa?

One N. Korean cadre’s view of the 10th anniversary memorial for Kim Jong Il

North Koreans forced to mourn on 10th anniversary of former leader’s death


Kes yang Merosakkan Hubungan Thailand-Arab Saudi - Blue Diamond Affair

Hubungan diplomatik antara negara adalah penting bagi menjamin kesejahteraan, mengukuhkan kedudukan serta meningkatkan sektor ekonomi sesuatu negara itu. Boleh dikatakan kebanyakan negara menjalinkan hubungan diplomatik dengan negara lain untuk tujuan ini.

Namun, hubungan diplomatik sesuatu negara itu juga boleh terjejas disebabkan sesuatu isu atau salah faham. Salah satu hubungan diplomatik yang terjejas adalah seperti yang berlaku antara kerajaan Thailand dan Arab Saudi.

Hubungan kedua-dua negara itu sememangnya keruh sehingga hari ini. Ia berikutan satu kejadian yang dikenali sebagai "Blue Diamond Affair" yang bermula sejak tahun 1989. Berikut adalah kisahnya.

Kriangkrai Techamong adalah seorang warga Thailand yang bekerja di Arab Saudi. Dia adalah salah seorang yang bertuah diterima bekerja di istana Putera Faisal, anak sulung kepada Raja Arab Saudi, Raja Fadh.

Pada tahun 1989, Kriangkrai melakukan sesuatu di luar dugaan apabila dia mencuri barangan kemas milik Putera Faisal yang keluar bercuti bersama keluarganya selama tiga bulan.

Pekerja itu dikatakan telah mencuri puluhan kilogram barangan kemas bernilai USD 20 juta ketika itu. Ia termasuk beberapa batu permata bernilai milik putera diraja Arab Saudi itu.

Kriangkrai menyembunyikan barangan kemas itu dan menghantarnya ke Thailand melalui kargo sebelum pulang ke negara asalnya beberapa hari kemudian. Di Thailand, Kriangkrai telah merasuah penguat kuasa kastam supaya barangan kargo yang dihantarnya tidak diperiksa.

Kriangkrai telah ditahan pihak berkuasa Thailand pada Januari 1990 setelah kes kecurian itu dilaporkan oleh pihak berkuasa Arab Saudi. Namun, kebanyakan hasil curinya itu telah dijual kepada seorang peniaga barangan kemas bernama Santhi Sithanakan.

Kriangkrai Techamong (kanan, bergari) bersama sebahagian barangan kemas yang dicurinya

Dengan bantuan Kriangkrai, pihak berkuasa Thailand berjaya menjejaki semula barangan kemas yang telah dijualnya. Pihak berkuasa Thailand kemudian memulangkan semula barangan yang telah dicuri dari istana Putera Faisal.

Setelah diperiksa, pihak berkuasa Arab Saudi mendapati hanya separuh sahaja barang kemas yang dipulangkan. Antara yang masih hilang ialah batu permata biru 50 karat yang sangat sukar ditemui. Malah, lebih daripada separuh barangan yang dipulangkan semula itu adalah tiruan.

Kerajaan Arab Saudi menjadi lebih marah apabila mendapati terdapat beberapa keping gambar yang tular menunjukkan isteri beberapa pegawai tertinggi Thailand memakai barangan kemas yang serupa dengan barangan kemas yang dilaporkan hilang.

Pasukan polis yang diketuai oleh Leftenan Jeneral Chalor Kerdthes telah ditugaskan untuk menyiasat kes ini. Namun, mereka dipercayai telah melakukan penyelewengan dan kesalahan lain semasa mengendalikan kes ini.

Arab Saudi juga telah menghantar beberapa diplomat untuk menyiasat sendiri kes kecurian ini tetapi malang apabila semua diplomat yang dihantar ditembak mati atau diculik di Bangkok.

Pada tahun 1994, peniaga barangan kemas iaitu Santhi Sithanakan merupakan saksi utama kes kecurian ini. Dia boleh menamakan siapakah pembeli yang membeli barangan kemas sebenar yang dicuri itu.

Malangnya, Santhi telah diculik selama tiga hari sebelum perbicaraannya. Malah, isteri dan anak lelakinya turut diculik dan ditemui mati dalam sebuah kereta. Santhi dipercayai menjadi mangsa ugutan pihak berkuasa Thailand.

Kerajaan Arab Saudi telah menyalahkan kerajaan Thailand tidak serius dalam menangani masalah ini. Ini membuatkan hubungan diplomatik antara kedua-dua negara menjadi semakin keruh.

Pihak berkuasa Arab Saudi kecewa dengan keputusan perbicaraan "Blue Diamond Affair" di Thailand

Disebabkan ketegangan ini, Arab Saudi menghentikan pemberian Visa kepada pekerja Thailand dan tidak menggalakkan rakyat mereka untuk melawat Thailand.

Pada tahun 1989, dianggarkan sekitar 150,000 hingga 200,000 rakyat Thailand diberikan Visa untuk bekerja di Arab Saudi tetapi hanya 10,000 orang sahaja diberikan Visa pada tahun 2008.

Walaupun kes ini telah berlaku lebih daripada 30 tahun yang lalu tetapi ia masih belum dapat diselesaikan. Hubungan antara kedua-dua kerajaan ini juga masih keruh dan tiada jalan penyelesaiannya.

Pada tahun 2009, Leftenan Jeneral Chalor Kerdthes dan beberapa lagi pegawainya didapati bersalah kerana melakukan penyelewengan dalam kes yang dikendalikan mereka.

Leftenan Jeneral Chalor dijatuhkan hukuman mati kerana terlibat dalam pembunuhan isteri dan anak Santhi tetapi telah diringankan hukumannya kepada 50 tahun penjara.

Manakala pencuri asal iaitu Kriangkrai Techamong pula telah dijatuhkan hukuman penjara selama tujuh tahun sahaja tetapi dibebaskan selepas tiga tahun kerana membantu pihak berkuasa mengesan semula barangan kemas yang telah dijualnya.

Menurut Kriangkrai, hidupnya menjadi tidak tenteram dan sentiasa "malang" selepas kejadian itu. Pada tahun 2016, Kriangkrai telah menjadi seorang sami dan berharap dapat meninggalkan kehidupan lamanya serta menebus segala kesalahannya.